text:
Lutsha—Ningakulungiselela Njani Ukubhaptizwa?
“Ukwenza ukuthanda kwakho, Thixo wam, kundiyolisile.”—INDUMISO 40:8.
IINGOMA: 51, 58
1, 2. (a) Chaza ukuba kutheni ukubhaptizwa kulinyathelo elinzulu. (b) Umntu umele aqiniseke ngantoni ngaphambi kokuba abhaptizwe, yaye ngoba?
NGABA uselula yaye unqwenela ukubhaptizwa? Ukuba kunjalo, eli lelona lungelo likhulu onokuba nalo. Njengokuba sivile kwinqaku elidlulileyo, ukubhaptizwa sisigqibo esinzulu. Kubonisa abanye ukuba uzahlulele kuYehova, oko kukuthi, umthembise ukuba uza kumkhonza ngonaphakade, yaye ukwenza ukuthanda kwakhe yeyona nto ibalulekileyo ebomini bakho. Ekubeni esi sithembiso sinzulu kangaka, umele ubhaptizwe kuphela xa uqole ngokwaneleyo, ukufuna ngokwakho ukubhaptizwa, yaye ukuqonda oko kuthethwa kukuzahlulela kuThixo.
2 Sekunjalo, mhlawumbi uvakalelwa kukuba awukakulungeli ukubhaptizwa. Okanye mhlawumbi uziva ukulungele kodwa abazali bakho bathi umele ulinde de ukhule uze ube namava. Umele wenze ntoni? Musa ukutyhafa. Kunoko, sebenzisa eli xesha wenze inkqubela ukuze ukufanelekele ukubhaptizwa. Ucinga ngoko, ungazibekela usukelo kwezi nkalo zintathu: (1) iinkolelo zakho, (2) izenzo zakho, (3) nokuba nombulelo.
IINKOLELO ZAKHO
3, 4. Sisiphi isifundo esinokufundwa ngabaselula kumzekelo kaTimoti?
3 Cinga ngendlela onokuyiphendula ngayo le mibuzo: Kutheni ndikholelwa ukuba uThixo ukho? Kutheni ndiqinisekile ukuba iBhayibhile ivela kuThixo? Kutheni ndithobela imiyalelo kaThixo endaweni yokuziphatha njengabantu behlabathi? Le mibuzo ingakunceda uthobele isiluleko sikampostile uPawulos esithi: ‘Kungqineni ngokwenu ukulunga nokwamkeleka nokugqibelela kokuthanda kukaThixo.’ (Roma 12:2) Kutheni umele wenze loo nto?
UTimoti wayamkela inyaniso ngenxa yokuba waqiqa ngoko wayekufundile, waza weyiseka
4 Umzekelo kaTimoti ungakunceda. Wayezazi kakuhle iZibhalo, kuba umama nomakhulu wakhe babemfundisile ngazo. Sekunjalo, uPawulos wathi kuTimoti: “Yima ezintweni owazifundayo waza weyiselwa ekuzikholelweni.” (2 Timoti 3:14, 15) Apha, ‘ukweyiselwa’ kuthetha “ukuqiniseka ngobunyaniso bento.” Ngoko uTimoti wayeqinisekile ukuba inyaniso yayinokufumaneka eZibhalweni. Wayamkela, hayi kuba kwatsho umama nomakhulu wakhe, kodwa ngenxa yokuba waqiqa ngoko wayekufundile, waza weyiseka.—Funda amaRoma 12:1.
5, 6. Kutheni kubalulekile ukufunda ukusebenzisa ‘amandla akho engqiqo’ ngoxa usemtsha?
5 Kuthekani ngawe? Mhlawumbi kudala uyazi inyaniso. Ukuba kunjalo, zenzele usukelo lokucingisisa ngezizathu zeenkolelo zakho. Oko kuza kukunceda womeleze ukholo lwakho uze uphephe ukwenza izigqibo eziphosakeleyo ngenxa yengcinezelo yoontanga, indlela yokucinga yehlabathi, okanye iimvakalelo zakho.
6 Ukuba ufunda ukusebenzisa ‘amandla akho engqiqo’ ngoxa usemtsha, uya kukwazi ukuphendula imibuzo yoontanga enjengale: ‘Wazi njani ukuba nyhani ukhona uThixo? Ukuba uThixo uyasithanda, kutheni evumela izinto ezimbi zenzeke? Kwenzeka njani ukuba uThixo angabi nasiqalo?’ Xa weyisekile, imibuzo enjalo ayiyi kukubangela uthandabuze, kodwa iya kukukhuthaza ukuba uyifunde ngakumbi iBhayibhile.
7-9. Chaza indlela amanqaku akwi-intanethi athi “Yintoni Efundiswa YiBhayibhile?” anokukunceda ngayo womeleze iinkolelo zakho.
7 Ukulwenza kakuhle ufundisiso lobuqu kunokukunceda ukwazi ukuphendula imibuzo, ususe nawaphi na amathandabuzo, kuze komeleze iinkolelo zakho. (IZenzo 17:11) Sineempapasho ezininzi ezinokukunceda kule nkalo. Abaninzi bakufumanise kuluncedo ukufunda incwadana enemifanekiso ethi The Origin of Life—Five Questions Worth Asking nencwadi ethi Is There a Creator Who Cares About You? Kwakhona, ulutsha oluninzi luye lwangenelwa kumanqaku athi “Yintoni Efundiswa YiBhayibhile?” afumaneka ku-jw.org/xh. Aphantsi komxholo othi IIMFUNDISO ZEBHAYIBHILE. Nqaku ngalinye lenzelwe ukukunceda womeleze iinkolelo zakho ezisekelwe eBhayibhileni.
8 Ungumfundi weBhayibhile, ngoko kusenokwenzeka ukuba sele uzazi iimpendulo zeminye yemibuzo ekula manqaku. Kodwa ngaba uqinisekile ngeempendulo zakho? La manqaku aza kukunceda ucingisise ngezibhalo ezahlukahlukeneyo, aze akukhuthaze ukuba ubhale izizathu zeenkolelo zakho. Oko kuza kukunceda ukwazi ukuzicacisa kwabanye. Ukuba uyakwazi ukuwajonga la manqaku kwi-intanethi, unokuwasebenzisa kufundisiso lwakho lobuqu, ukuze womeleze iinkolelo zakho.
9 Umele uzingqinele ngokwakho ukuba le yinyaniso. Oko kuza kukunceda ukulungele ukubhaptizwa. Omnye udade oselula uthi: “Ngaphambi kokuba ndenze isigqibo sokubhaptizwa, ndafunda iBhayibhile ndaza ndabona ukuba olu lunqulo lokwenyaniso. Suku ngalunye, ndeyiseka ngakumbi.”
IZENZO ZAKHO
10. Kutheni kusengqiqweni ukulindela ukuba umKristu obhaptiziweyo enze ngokuvisisana nokholo lwakhe?
10 IBhayibhile ithi: “Ukholo, ukuba alunamisebenzi, lufile.” (Yakobi 2:17) Ukuba uqinisekile ngeenkolelo zakho, uya kukubonisa oko ngezenzo zakho. Ezo zenzo iBhayibhile ithi ‘yihambo engcwele nezenzo zozinikelo lobuthixo.’—Funda eyesi-2 kaPetros 3:11.
11. Chaza oko kuthethwa kukuba ‘nehambo engcwele.’
11 Iyintoni “ihambo engcwele”? Kukucoceka ngokokuziphatha. Ngokomzekelo, cinga ngoko kwenzekileyo kwiinyanga ezintandathu ezidlulileyo. Xa ubulingwa ukuba wenze okuphosakeleyo, ngaba uye wacingisisa ngoko kulungileyo nokubi? (Hebhere 5:14) Ngaba kukho amaxesha owakhumbulayo othe ngawo awanikezela kwisilingo okanye ingcinezelo yoontanga? Esikolweni, ngaba ungumzekelo omhle kwabanye? Ngaba uhlala uthembekile kuYehova, okanye uzama ukuxelisa abo ufunda nabo ukuze bangahlekisi ngawe? (1 Petros 4:3, 4) Ewe kona, asifezekanga. Maxa wambi, kwanabo baneminyaka emininzi bekhonza uYehova, basenokuba neentloni baze bakufumanise kunzima ukushumayela kwabanye. Kodwa umntu ozahlulele kuThixo uya kuziqhenya ngokuba liNgqina likaYehova, aze akubonise oko ngokuziphatha ngendlela ecocekileyo.
12. Ziyintoni ‘izenzo zozinikelo lobuthixo,’ yaye umele uzijonge njani?
12 Ziyintoni ‘izenzo zozinikelo lobuthixo’? Ziquka oko ukwenzayo ebandleni, njengokuya ezintlanganisweni nokushumayela. Kodwa zikwaquka noko ukwenzayo okungabonwayo ngabanye, njengemithandazo yakho yangasese kuYehova nofundisiso lwakho lobuqu. Umntu owahlulele ubomi bakhe kuYehova akasayi kucinga ukuba ezi zenzo zozinikelo lobuthixo ziluxanduva. Uya kuvakalelwa ngendlela efanayo nekaKumkani uDavide, owathi: “Ukwenza ukuthanda kwakho, Thixo wam, kundiyolisile, nomthetho wakho ungaphakathi ezibilinini zam.”—INdumiso 40:8.
Ingqale kangakanani imithandazo yakho yaye ibonisa njani ukuba uyamthanda uYehova?
13, 14. Ziintoni ezinokukunceda ube “nezenzo zozinikelo lobuthixo,” yaye zibancede njani abanye abaselula?
13 Ukuze uzibekele usukelo, sinemibuzo ekwiphepha 308 no-309 kwincwadi ethi Imibuzo Yabantu Abaselula—Iimpendulo Eziluncedo, Umqulu 2. Kuloo maphepha, unokubhala iimpendulo zemibuzo elapho, efana nale: “Ingqale kangakanani imithandazo yakho yaye ibonisa njani ukuba uyamthanda uYehova?” “Yiyiphi enye incwadi oyifundayo xa usenza ufundisiso lobuqu?” “Ngaba uyaya entsimini naxa abazali bakho bengayi?” Apho kukho nendawo onokubhala kuyo usukelo ofuna ukuzibekela lona ngokuphathelele imithandazo yakho, ufundisiso lobuqu, kunye nokushumayela.
14 Ulutsha oluninzi obelucinga ngokubhaptizwa, luye lwazibonela ukuba le mibuzo iluncedo kakhulu. Udade oselula uTilda uthi: “Ndayisebenzisa le mibuzo ukuze ndizibekele usukelo. Sukelo ngalunye ndalufikelela, yaye emva konyaka ndandisele ndikulungele ukubhaptizwa.” Umzalwana oselula uPatrick waba nempumelelo efanayo. Uthi: “Ndandisele ndilwazi usukelo lwam, kodwa ukulubhala phantsi kwandenza ndasebenza nzima ukuze ndilufikelele.”
15. Chaza ukuba kutheni ukubhaptizwa kumele kube sisigqibo sobuqu.
15 Omnye wemibuzo ekuloo ncwadi uthi: “Ngaba unokuqhubeka ukhonza uYehova nokuba abazali nabahlobo bakho banokuyeka?” Xa uzahlulele kuYehova waza wabhaptizwa, uya kuba nolwalamano olusondeleyo naye. Ngoko, oko ukwenzela uYehova akumele kuxhomekeke kubazali bakho, okanye komnye umntu. Ihambo yakho engcwele nezenzo zozinikelo lobuthixo zibonisa ngokwenene ukuba uqinisekile ukuba usenyanisweni, yaye ufuna ukuphila ngemilinganiselo kaThixo. Kungekudala uya kukufanelekela ukubhaptizwa.
UKUBA NOMBULELO
16, 17. (a) Umele aqhutywe yintoni umntu ukuba abe ngumKristu? (b) Singaluzekelisa njani uxabiso ngentlawulelo?
16 Ngenye imini, indoda eyayiwazi kakuhle uMthetho kaMoses yabuza uYesu yathi: “Nguwuphi owona myalelo mkhulu?” UYesu waphendula wathi: “Uze umthande uYehova uThixo wakho ngentliziyo yakho iphela nangomphefumlo wakho uphela nangengqondo yakho iphela.” (Mateyu 22:35-37) Apha uYesu wayebonisa ukuba uthando ngoYehova lumele lube sesona sizathu esenza ubani abhaptizwe aze abe ngumKristu. Enye yezona ndlela ziluncedo zokomeleza uthando lwakho ngoYehova, kukucingisisa nzulu ngentlawulelo, esona sipho sikhulu sikaThixo kuluntu. (Funda eyesi-2 kwabaseKorinte 5:14, 15; 1 Yohane 4:9, 19.) Xa usenza oko, uya kufuna ukubonisa umbulelo ngeso sipho simangalisayo.
17 Ukuba nombulelo kwakho ngentlawulelo kunokucaciswa ngolu hlobo: Masithi utshona emanzini uze uhlangulwe ngumntu othile. Ngaba ungasuke ugoduke, uye kuzomisa, uze ulibale ngoko ukwenzelwe nguloo mntu? Hayi! Uya kusoloko unombulelo kuloo mntu usindise ubomi bakho! Ngendlela efanayo, simele sibe nombulelo omkhulu kuYehova noYesu ngentlawulelo. Asiyonto ngaphandle kwabo! Basihlangule kwisono nokufa. Ngenxa yothando lwabo ngathi, ngoku sinethemba lokuphila ngonaphakade eParadesi esemhlabeni!
18, 19. (a) Kutheni ungamele woyike ukuzahlulela kuYehova? (b) Ukukhonza uYehova kubenza ngcono njani ubomi bakho?
18 Ngaba unombulelo ngoko uYehova akwenzele kona? Ukuba kunjalo, unako ukuzahlulela uze ubhaptizwe. Ukuzahlulela kwakho sisithembiso kuThixo sokuba uza kwenza ukuthanda kwakhe ngonaphakade. Ngaba umele woyike ukwenza eso sithembiso? Hayi! UYehova ukunqwenelela okona kuhle, yaye uya kubavuza abo benza ukuthanda kwakhe. (Hebhere 11:6) Xa uzahlulela kuThixo uze ubhaptizwe, ubomi bakho abuyi kuba bubi, kunoko buya kuba ngcono! Umzalwana oneminyaka eyi-24 owabhaptizwa esengumntwana uthi, “Ngendayiqonda ngcono intsingiselo yokuzahlulela ukuba ndandimdadlana, kodwa isigqibo sokuzahlulela kuYehova sandikhusela ekusukeleni izinto zehlabathi.”
USathana unomona, ibe akanaxesha lakho
19 UYehova ukunqwenelela okuhle kodwa. Ngokwahlukileyo, yena uSathana unomona, ibe akanaxesha lakho. Akukho kwanto intle anokukunika yona xa umlandela. Angakunika njani into angenayo? Akanazo iindaba ezilungileyo, ibe akanalo nelinjani na ithemba. Inye kuphela into anokukunika yona, likamva elibi, kuba kuphela kwento anayo leyo!—ISityhilelo 20:10.
20. Yintoni anokuyenza umntu osemtsha ukuze enze inkqubela, azahlulele aze abhaptizwe? (Jonga nebhokisi ethi “Ukukunceda Wenze Inkqubela.”)
20 Ukuzahlulela kuYehova sesona sigqibo sihle unokusenza. Ngaba ukulungele ukukwenza oko? Ukuba ukulungele, musa ukoyika. Kodwa ukuba akunjalo, sebenzisa amacebiso akweli nqaku ukuze wenze inkqubela. UPawulos waxelela abazalwana baseFilipi ukuba baqhubeke besenza inkqubela. (Filipi 3:16) Ukuba uyawalandela la macebiso, kungekudala uya kufuna ukuzahlulela kuYehova uze ubhaptizwe.


c: text/html

text:
Ibali 39: Intonga Ka-Aron Iphuma Iintyatyambo
KHAWUBONE iintyatyambo neeamangile ezivuthiweyo ziphuma kule ntonga. Le yintonga ka-Aron. Ezi ntyatyambo neziqhamo ezivuthiweyo zakhula kwintonga ka-Aron ngobusuku nje obunye! Masibone isizathu
AmaSirayeli ebebhadula entlango ixesha elithile ngoku. Bambi abantu abacingi ukuba uMoses umele abe yinkokeli, nokuba uAron umele abe ngumbingeleli omkhulu. Omnye ocinga ngale ndlela, nguKora kwanoDatan, uAbhiram kwaneenkokeli zabantu ezingama-250. Bonke aba beza kuMoses baze bathi: ‘Kutheni uziphakamisa ngaphezu kwethu?’
UMoses uthi kuKora nabalandeli bakhe: ‘Kusasa ngengomso thabathani iziphatho zomlilo nize nifake isiqhumiso kuzo. Nothi ke nize emnqubeni kaYehova. Siza kubona ukuba uYehova uya kunyula bani na.’
Ngengomso uKora nabalandeli bakhe abangama-250 beza emnqubeni. Nabanye abaninzi bayeza ukuxhasa la madoda. UYehova uba nomsindo kunene. ‘Sukani ezintenteni zala madoda mabi,’ utsho uMoses. ‘Ningachukumisi nantoni na yawo.’ Abantu bayaphulaphula, baze bemke ezintenteni zikaKora, uDatan noAbhiram.
Uthi ke uMoses: ‘Ngale nto niya kwazi ukuba uYehova unyule bani na. Uya kuvuleka umhlaba uze uwaginye la madoda mabi.’
Kwangoko akuyeka ukuthetha uMoses, umhlaba uyavuleka. Intente kaKora kwaneempahla zayo noDatan kwanoAbhiram nabo banabo bayatshona, uze umhlaba ubaginye. Xa abantu besiva izikhalo zabo batshona emhlabeni, bayadanduluka: ‘Balekani! Hleze umhlaba usiginye nathi!’
UKora nabalandeli bakhe abangama-250 basengasemnqubeni. Ngoku uYehova uthumela umlilo, baze batshiswe ngumlilo bonke. UYehova uthi unyana ka-Aron uEleyazare makathabathe iziphatho zomlilo zamadoda afileyo aze enze isigqubuthelo esicekethekileyo sesibingelelo ngazo. Esi sigqubuthelo sesibingelelo siza kusebenza njengesilumkiso kumaSirayeli ukuba akukho bani ngaphandle koAron noonyana bakhe umele asebenze njengombingeleli kaYehova.
Kodwa uYehova ufuna ukucacisa gca ukuba nguAron noonyana bakhe abanyule njengababingeleli. Ngoko uthi kuMoses: ‘Yithi inkokeli yesizwe ngasinye sakwaSirayeli mayize nentonga yayo. Kwisizwe sakwaLevi, yithi uAron makeze nentonga yakhe. Beka nganye yezi ntonga emnqubeni ngaphambi kwetyeya yomnqophiso. Intonga yendoda endiyinyule njengombingeleli iya kuntshula iintyatyambo.’
Xa uMoses ekhangela ngengomso, ewe, intonga ka-Aron intshula ezi ntyatyambo neeamangile ezivuthiweyo! Uyasibona na ke ngoku isizathu sokuba uYehova wenza intonga ka-Aron yantshula iintyatyambo?
Numeri 16:1-49; 17:1-11; 26:10.
Imibuzo
- Ngoobani abavukela igunya likaMoses noAron, yaye bathini kuMoses?
- UMoses uthi makenze ntoni uKora nabalandeli bakhe abangama-250?
- UMoses uthini ebantwini, yaye kwenzeka ntoni emva nje kokuba egqibile ukuthetha?
- Kwenzeka ntoni kuKora nabalandeli bakhe abangama-250?
- Unyana ka-Aron, uEleyazare, uzenza ntoni iziphatho zomlilo zamadoda afileyo, yaye ngoba?
- Kutheni uYehova ebangela ukuba intonga ka-Aron iphume iintyatyambo? (Bona umfanekiso.)
Imibuzo eyongezelelekileyo
- Funda iNumeri 16:1-49.
UKora nabalandeli bakhe benza ntoni, yaye kutheni oko yayikukuvukela uYehova nje? (Num. 16:9, 10, 18; Lev. 10:1, 2; IMize. 11:2)
UKora ‘nezikhulu zendibano’ ezingama-250 zahlakulela yiphi imbono ephosakeleyo? (Num. 16:1-3; IMize. 15:33; Isa. 49:7)
- Funda iNumeri 17:1-11 nesama-26:10.
Ukuphuma kweentyatyambo kwintonga ka-Aron kwakubonisa ntoni, yaye kwakutheni ukuze uYehova ayalele ukuba igcinwe etyeyeni? (Num. 17:5, 8, 10)
Sisiphi isifundo esibalulekileyo esinokusifunda kumqondiso wentonga ka-Aron? (Num. 17:10; IZe. 20:28; Fil. 2:14; Heb. 13:17)
Funda Okungakumbi
Ikhadi LeBhayibhile Lika-Aron
Kwakutheni ukuze angavunyelwa ukuba angene kwiLizwe Lesithembiso?

robotstxt: allowed

filter: keep


text:
Ukunceda Abafundi Ngokusebenzisa Imifanekiso
Iimpapasho ezininzi zamaNgqina kaYehova zinemifanekiso emibalabala etyebisa oko kubhalwe kuzo, kodwa kwakungasoloko kunjalo. Inkupho yokuqala yeZion’s Watch Tower eyapapashwa ngo-1879 yayingenamifanekiso. Kangangeminyaka emininzi, iimpapasho zethu zazinamagama kuphela, kuze kuvele imifanekiso ngaloo maxesha okanye ifoto engenamibala.
Ngoku iimpapasho zethu zizele yimifanekiso. Abazobi kunye nabafoti bethu ngabo abeza nale mifanekiso kunye nemizobo oyibona kule webhsayithi. Kubalulekile ukuphanda kakuhle ukuze kwenziwe imifanekiso echanileyo ngokweBhayibhile nangokwembali.
Masenze umzekelo ngomfanekiso okweli nqaku, ovela kwisahluko 19 sencwadi ethi ‘Ukunikela Ubungqina Obucokisekileyo’ NgoBukumkani BukaThixo. Sibona iKorinte yamandulo. Njengokuba kuchazwa kwisahluko 18 sencwadi yeBhayibhile yeZenzo, umpostile uPawulos uphambi kwesihlalo sokugweba. Abaphandi bafumana inkcazelo ngendlela izinto zakudala ezazimi ngayo, kuquka imibala yesakhiwo esenziwe ngelitye lemabhile, esi uPawulos awayekuso kunye noGaliyo, baza banceda abazobi benza lo mfanekiso. Baphinda banika abazobi inkcazelo mayela nempahla eyayinxitywa ngamaRoma exesha likaPawulos, ukuze irhuluneli uGaliyo, esembindini walo mfanekiso izotywe inxibe izambatho zasebukhosini. UGaliyo unxibe isambatho esenziwe ngelaphu kunye nengubo yokwaleka enemigca emikhulu emfusa nezihlangu ekuthiwa yicalcei. Abaphandi bathi, xa emi ngakwisihlalo sokugweba kunokwenzeka ukuba le rhuluneli yayijonge kwicala lakumntla-ntshona. Loo nto yabangela abazobi bakwazi ukuqikelela umgangatho wokukhanya komfanekiso.
Lo Msebenzi Ulungelelene
Imifanekiso siyayigcina kunye nophando oluye lwenziwa ngayo, size siphinde siyisebenzise ngelinye ixesha. Besikade siyigcina imifanekiso kwiimvulophu ezinkulu, ngokweempapasho evela kuyo. Iifoto zona bezigcinwa ngokwemixholo. Njengokuba zaya zisiba ninzi ezi fayile, kwaba nzima ukuzikhangela ukuze ziphinde zisetyenziswe.
Ngo-1991 saqala enye indlela yokugcina inkcazelo eyayiza kusinceda. Ibizwa ngokuba yi-Image Services System kwaye ngoku inemifanekiso engaphezu kwe-440 000. Ukongezelela kwimifanekiso ekhe yavela kwiimpapasho zethu, kukho iifoto ezininzi ezigcinwayo eziza kusetyenziswa kwiimpapasho eziseza kwenziwa.
Kugcinwa inqwaba yeenkcukacha ezifana nokuba ifoto isetyenziswe nini kwaye phi, indawo ethathwe kuyo, amagama abantu abakuyo, nokuba yeyanini. Ukukwazi ukufumana imifanekiso ngokukhawuleza kuyanceda ingakumbi xa kusenziwa iimpapasho ezintsha.
Ngamanye amaxesha siye sicele imvume yokusebenzisa imifanekiso ethile. Ngokomzekelo, sisenokufuna umfanekiso werings of Saturn kwinqaku likaVukani! Abasebenzi bethu bakhangela umfanekiso, bafune umntu wawo baze bacele imvume yokuwusebenzisa. Abanye abasihlawulisi kuba bexhasa umsebenzi esiwenzayo wokufundisa ngeBhayibhile ehlabathini lonke.
Namhlanje ezinye zeempapasho zethu zizele yimifanekiso. Ngokomzekelo, kule webhsayithi sinamaBali EBhayibhile Anemifanekiso; kwaye kwalapha usenokuzifundela okanye uziprintele incwadana enemifanekiso ethi Phulaphula UThixo, efundisa izifundo ezibalulekileyo ngamazwi nje ambalwa. Ezi mpapasho kunye nezinye ezifumaneka kule webhsayithi ziphumeza injongo enye yokufundwa kweBhayibhile.


text:
ISIERRA LEONE NEGUINEA
Wayelijoni Ngoku Nguvulindlela Othe Ngxi
NDANDINEMINYAKA eyi-16 xa amavukela-mbuso andinyanzela ukuba ndibe kumkhosi wawo. Andinika iziyobisi notywala, ngenxa yoko amaxesha amaninzi ndandisilwa ndingekho zingqondweni. Zininzi iimfazwe ebendikuzo kwaye ndandisenza izinto ezihlasimlis’ umzimba. Ndizisola kakhulu ngezo zinto.
Ngenye imini, elinye iNgqina elisele likhulile lalishumayela enkampini yethu. Abantu abaninzi babetyhwatyhwa ngenxa yokuba singabavukeli kodwa lona eli Ngqina lalifuna ukusinceda sibe ngabahlobo bakaThixo. Landimemela ezintlanganisweni, ndavuma. Andisayikhumbuli into eyayithethwa apho, qha into endingakwaziyo ukuyilibala yindlela endamkelwa ngayo ngobubele.
Xa imfazwe yaqalis’ ukuba shushu, ndandingasawaboni amaNgqina. Ndonzakala kakhulu emfazweni, ndathunyelwa enkampini ukuze ndifumane uncedo. Ngaphambi kokuba imfazwe iphele, ndaqhwesha ndaya kwenye indawo karhulumente eyenzelwe ukunceda amajoni awuyekileyo umsebenzi wawo abuyele ebantwini.
Ndandifuna nyhani ukuncedwa nguThixo. Ndaya kwiCawa yoMoya, kodwa amarhamente ayo athi kukho uSathana okhoyo apha phakathi kwabo. Ndaqala ngoko ukukhangela amaNgqina kaYehova. Ndawafumana, ndaqalis’ ukufunda nokuya kwiintlanganiso. Xa ndabachazela zonk’ izinto endandizenza, abazalwana bandibonisa la mazwi athuthuzelayo kaYesu: “Kubantu abasempilweni akufuneki gqirha, kodwa kwabagulayo uyafuneka. . . . Ndize kubiza, kungekhona amalungisa, kodwa aboni.”—Mat. 9:12, 13.
Ndawathanda ke loo mazwi! Imela yam ndayinika lo mzalwana wayendifundela iBhayibhile, ndisithi: “Bendiyigcinele ukuzikhusela. Kodwa ngoku ndiyazi ukuba uYehova noYesu bayandithanda, andisayidingi.”
Abazalwana bandifundisa ukulesa nokubhala. Ekuhambeni kwexesha ndabhaptizwa ndaza ndanguvulindlela othe ngxi. Namhlanje xa ndishumayela kwabanye ababevukela, bathi bathanda le nto ndiye ndabutshintsha ubom’ bam. Ndade ndafundela nelinye igosa lomkhosi endandikuwo.
Ndiselijoni, ndaba nguyise wamakhwenkwe amathathu. Emva kokufunda inyaniso, ndafuna ukuwanceda akhonze uThixo. Ndavuya kakhulu xa amabini kuwo aba nomdla! Omnye koonyana bam ungumvakalisi ongabhaptizwanga, kanti omdala nguvulindlela ongumncedani.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
15 Kwaye ngoko nangoko ngesifingo ababingeleli abaziintloko kunye namadoda amakhulu nababhali, kwaneSanhedrin iphela, babhunga,+ yaye bambopha uYesu bamqhuba baza bamnikela kuPilato.+
2 Ngoko uPilato wambuza umbuzo esithi: “Unguye na ukumkani+ wamaYuda?” Ekumphenduleni wathi: “Nawe ngokwakho utsho njalo.”+
3 Kodwa ababingeleli abaziintloko bammangalela ngezinto ezininzi.+
4 Ke kaloku uPilato wambuza kwakhona, esithi: “Akunayo na impendulo?+ Uyabona ukuba zininzi kangakanani na izinto abakumangalela ngazo.”+
5 Kodwa uYesu akaphendulanga, ngokokude amangaliswe uPilato.+
6 Kaloku, umthendeleko ngomthendeleko wayeqhele ukubakhululela ibanjwa elinye, abalicelileyo.+
7 Ngeli xesha kwakukho ekuthiwa nguBharabhas esemixokelelwaneni kunye nabaphembeleli besiphendu, abathi babulala kweso siphendu.+
8 Ngoko isihlwele senyuka saza sambongoza ukuba enze ngokwesiqhelo.
9 UPilato wasabela wathi: “Ngaba nifuna ndinikhululele ukumkani wamaYuda na?”+
10 Kuba wayeqonda ukuba ababingeleli abaziintloko babemnikele+ ngenxa yomona.+
11 Kodwa ababingeleli abaziintloko baxhokonxa isihlwele ukuba simenze abakhululele uBharabhas, esikhundleni soko.+
12 Kwakhona ekuphenduleni uPilato wathi kubo: “Ngoko, ndenze ntoni ngalowo nimbiza ngokuthi ngukumkani+ wamaYuda?”+
13 Baphinda badanduluka bathi: “Mbethelele!”+
14 Kodwa uPilato wahlabela mgama wathi kubo: “Ngoba, yintoni embi ayenzileyo?” Ukanti badanduluka ngakumbi besithi: “Mbethelele!”+
15 Ngako oko uPilato, enqwenela ukwanelisa isihlwele,+ wabakhululela uBharabhas, yaye, emva kokuba uYesu etywatyushiwe, wamnikela ukuba abethelelwe.+
16 Ke kaloku amajoni amqhubela entendelezweni, oko kukuthi, kwibhotwe lerhuluneli; yaye abizela ndawonye iqela labaphumi-mkhosi liphela,+
17 kwaye amvathisa ngesimfusa aza aluka isithsaba sameva asibeka kuye.+
18 Yaye ambulisa athi: “Bhota,+ wena Kumkani wamaYuda!”
19 Ayembetha entloko ngengcongolo aze amtshicele yaye, ayeguqa ngamadolo, aqubude kuye.+
20 Akugqiba ukuhlekisa ngaye, amhluba esimfusa aza amthi wambu ngezambatho zakhe zangaphezulu. Yaye amkhokelela ngaphandle ukuze ambethelele.+
21 Kanjalo, akhonzisa ngesinyanzelo owayedlula, uSimon othile waseKirene, owayevela emaphandleni, uyise ka-Alesandire noRufo, ukuba aphakamise isibonda sakhe sentuthumbo.+
22 Ngoko amzisa kwindawo eyiGolgotha, xa iguqulelwe ethetha, iNdawo YoKakayi.+
23 Apho azama ukumnika iwayini ephithikezwe ngesiyobisi imore,+ kodwa akazange ayithabathe.+
24 Kwaye ambethelela aza abelana ngezambatho zakhe zangaphezulu+ ngokwenza amaqashiso ngazo mayela nokuba ngubani othabatha ntoni.+
25 Ke kaloku kwakulilixa lesithathu,+ yaye ambethelela.
26 Umbhalo wesimangalo+ ngokunxamnye naye wawubhalwe ngaphezulu usithi, “UKumkani wamaYuda.”+
27 Ngaphezu koko, abethelela abaphangi ababini kunye naye, omnye ngasekunene kwakhe yaye omnye ngasekhohlo kwakhe.+
28 ——
29 Abo babedlula bamtshabhisa,+ behlunguzela iintloko zabo besithi: “Tshotsho! Wena obuza kuba ngumdilizi wetempile nomakhi wayo ngexesha elingangeentsuku ezintathu,+
30 zisindise ngokuhla esibondeni sentuthumbo.”+
31 Ngokukwanjalo nababingeleli abaziintloko kwanababhali babehlekisa ngaye besithi: “Abanye wabasindisa; yena akanako ukuzisindisa!+
32 Makehle kaloku ngoku uKRISTU uKumkani wakwaSirayeli kwisibonda sentuthumbo, ukuze sibone size sikholwe.”+ Kwanabo babebethelelwe naye babemngcikiva.+
33 Ngelixa lesithandathu kwabakho ubumnyama elizweni liphela de kwalilixa lesithoba.+
34 Yaye ngelixa lesithoba uYesu wamemeza ngelizwi elikhulu esithi: “Eli, Eli, lama sabhaktani?” okuthetha ukuthi, xa kuguqulelwe: “Thixo wam, Thixo wam, undishiyeleni na?”+
35 Abathile kwabo babemi kufuphi, bakukuva oko, bathi: “Yabonani! Ubiza uEliya.”+
36 Kodwa uthile wabaleka, wazalisa imfunxa ngewayini emuncu, wayibeka engcongolweni, waza wamseza,+ esithi: “Myekeni njalo! Makhe sibone enoba uEliya uza kumthula kusini na.”+
37 Kodwa uYesu wadanduluka kakhulu waza wabhubha.+
38 Kwaye ikhuselo+ lengcwele lakrazuka kubini ukusuka phezulu ukusa ezantsi.+
39 Ke kaloku, xa igosa lomkhosi elalimi malunga naye layibonayo indlela abhubhe ngayo, lathi: “Ngokuqinisekileyo lo mntu ebenguNyana kaThixo.”+
40 Kwakukho nabafazi ababebona bemgama,+ phakathi kwabo yayinguMariya Magadala kwakunye noMariya unina kaYakobi omNcinane nokaYose, noSalome,+
41 ababedla ngokumpheleka+ baze bamlungiselele xa wayeseGalili, nabanye abafazi abaninzi ababenyuke kunye naye ukuya eYerusalem.+
42 Ke kaloku njengoko kwakusele kungorhatya, yaye ekubeni yayiyimini yokuLungiselela, oko kukuthi, umhla ophambi kwesabatha,
43 kweza uYosefu waseArimathiya, ilungu elidumileyo leBhunga, naye ngokwakhe owayelindele ubukumkani bukaThixo.+ Waba nesibindi sokungena aye phambi koPilato aze acele umzimba+ kaYesu.
44 Kodwa uPilato wayezibuza enoba wayesele efile kusini na, yaye, wabiza igosa lomkhosi, walibuza enoba wayesele efile kusini na.
45 Ngoko emva kokuqinisekisa kwigosa lomkhosi, wasinikezela kuYosefu+ isidumbu.
46 Ngako oko wathenga ilinen ecikizekileyo waza wamthula, wamsongela ngelinen leyo ecikizekileyo, wambeka+ engcwabeni+ elalimbiwe eliweni; kwaye waqengqela ilitye emnyangweni wengcwaba lenkumbulo.+
47 Kodwa uMariya Magadala noMariya unina kaYose baqhubeka bekhangele apho wayebekwe khona.+
Yithumele
Yithumele
Marko 15
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=41&Chapter=15&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D15%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ukushumayela Nokufundisa Ehlabathini Lonke
Emhlabeni Wonke
AMAZWE 239
ABAVAKALISI 7,965,954
IIYURE EZICHITHWE ENTSIMINI 1 841 180 235
IZIFUNDO ZEBHAYIBHILE 9 254 963
KWELI CANDELO
Amazwe AseAfrika
Kumazwe aseAfrika, abantu bamkela inyaniso eseBhayibhileni ibe iyabutshintsha ubomi babo. Funda ngomntu owayelikhoboka lotywala necuba nowayetshaya amacuba ayi-60 ngosuku.
Amazwe AseMerika
La mava alandelayo abonisa indlela amaNgqina awanceda ngayo abamelwane bawo, nendlela ashumayela ngayo iinyaniso zeBhayibhile phezu kwayo nje inkcaso
Amazwe AseAsia NakuMbindi Mpuma
Ukukhuthalela ukushumayela kunomvuzo. Funda ngomzamo owenziwa ngomnye umzalwana owafundela indoda eyayingaboni, ingeva ingakwazi nokuthetha, ukuze yazi ukuba uThixo uyikhathalele.
Amazwe AseYurophu
Ukungawathandi amaNgqina kunokubangelwa kukungabi nenkcazelo echanileyo ngawo. Funda ngendlela inkqubo kanomathotholo eyanceda ngayo ekupheliseni intiyo nxamnye namaNgqina kaYehova.
Amazwe AseOceania
Ukubhala iileta yenye indlela yokusasaza inyaniso yeBhayibhile eChristchurch, eNew Zealand. Kutheni abanye bezibiza ezi leta ngokuba ‘Ziileta Ezisuka KuThixo?’


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Ngoko ke abo bamanyene noKristu Yesu abagwetyelwanga sohlwayo.+
2 Kuba umthetho+ womoya lowo+ onika ubomi+ ngokumanyene noKristu Yesu unikhulule+ kumthetho wesono nowokufa.+
3 Kuba, ekubeni kwakukho ukungabi namandla kuwo uMthetho,+ ngoxa wawubuthathaka+ ngayo inyama, uThixo, ngokuthumela uNyana+ wakhe ekwimfano yenyama enesono+ nangokuphathelele isono,+ wasigwebela isohlwayo isono enyameni,
4 ukuze imilinganiselo yobulungisa yoMthetho izaliseke+ kuthi thina bahamba, kungekhona ngokuvumelana nenyama, kodwa ngokuvumelana nomoya.+
5 Kuba abo bavumelana nenyama babeka iingqondo zabo kwizinto zenyama,+ kodwa abo bavumelana nomoya bazibeka kwizinto zomoya.+
6 Ukunyamekela inyama kuthetha ukufa,+ kodwa ukunyamekela umoya+ kuthetha ubomi noxolo;
7 ukunyamekela inyama kuthetha ubutshaba+ noThixo, kuba akuwuthobeli+ umthetho kaThixo, phofu, enyanisweni, akunakuba nako ukwenjenjalo.
8 Ngoko abo bavisisana nenyama+ abanako ukumkholisa uThixo.
9 Noko ke, nina nivisisana, kungekhona nenyama, kodwa nomoya,+ ukuba ngokwenyaniso umoya kaThixo uhleli kuni.+ Kodwa ukuba kukho nabani na ongenawo umoya kaKristu,+ yena lowo akangowakhe.
10 Ukuba uKristu umanyene nani,+ eneneni umzimba ufile ngenxa yesono, kodwa umoya ububomi+ ngenxa yobulungisa.
11 Ukuba, ngoku, umoya walowo wavusa uYesu kwabafileyo uhleli kuni, lowo wavusa uKristu Yesu kwabafileyo+ uya kuyenza neyenu imizimba efayo iphile+ ngomoya wakhe ohleliyo kuni.
12 Ngoko, ke, bazalwana, sibophelelekile, ukuba singaphili ngokuvumelana nenyama;+
13 kuba ukuba niphila ngokuvumelana nenyama ngokuqinisekileyo niza kufa;+ kodwa ukuba nithi ngawo umoya nilubulale uqheliselo lomzimba olusa ekufeni,+ niza kuphila.
14 Bonke abo baqhutywa ngumoya kaThixo, bangoonyana bakaThixo.+
15 Kuba anifumananga moya wobukhoboka obangela uloyiko+ kwakhona, kodwa nifumene umoya+ wokwenziwa oonyana,+ moya lowo esithi ngawo sidanduluke sisithi: “Abha,+ Bawo!”
16 Umoya+ lowo ngokwawo ungqinelana+ nomoya wethu+ ukuba singabantwana bakaThixo.+
17 Ukuba, ngoko, singabantwana, sikwaziindlalifa: eneneni iindlalifa zikaThixo, kodwa iindlalifa ezimanyene+ noKristu, ukuba nje sibandezeleka+ ndawonye naye ukuze sizukiswe ndawonye naye.+
18 Ngenxa yoko iimbandezelo+ zeli xesha langoku ndizibalela ekuthini azilingani nayo nantoni na xa zithelekiswa nozuko+ oluza kutyhilwa kuthi.
19 Kuba indalo+ ilinde ngentumekelelo+ ukutyhilwa koonyana bakaThixo.+
20 Kuba indalo yalulanyiselwa kokuphuthileyo,+ kungengakuthanda kwayo kodwa ngalowo wayilulamisayo, ngethemba+
21 lokuba nayo indalo ngokwayo+ iya kukhululwa+ ekukhotyokisweni kukonakala ize ibe nenkululeko ezukileyo yabantwana bakaThixo.
22 Kuba siyazi ukuba yonke indalo iyagcuma kwaye isentlungwini de kube ngoku.
23 Akuphelelanga apho, kodwa nathi thina banentlahlela,+ oko kukuthi, umoya, ewe, nathi siyagcuma,+ ngoxa silinde ngenyameko ukwenziwa oonyana,+ ukukhululwa kwimizimba yethu ngentlawulelo.
24 Kuba sasindiselwa kweli themba;+ kodwa ithemba elibonwayo asilothemba, kuba xa umntu eyibona into, ngaba usenethemba layo na?
25 Kodwa ukuba sinethemba+ loko singakuboniyo,+ sihlala sikulinde ngonyamezelo.+
26 Ngokukwanjalo nawo umoya+ uyasinceda kubuthathaka bethu;+ kuba ingxaki esifanele siyithandazele njengoko kuyimfuneko asiyazi,+ kodwa umoya+ ngokwawo uyasibongozela ngokugcuma okungathethekiyo.
27 Ukanti yena lowo uphengulula iintliziyo+ uyakwazi oko kuthethwa ngumoya,+ ngenxa yokuba ubongozela abo bangcwele kuThixo.+
28 Ke kaloku siyazi ukuba uThixo uyenza isebenzisane yonke imisebenzi+ yakhe ukwenzela ukulungelwa kwabo bamthandayo uThixo, bona abo babiziweyo ngokuvumelana nenjongo yakhe;+
29 ngenxa yokuba abo aye wabanika ingqalelo yakhe yokuqala+ ukwabamisela kwangaphambili+ ukuba bafane+ nomfanekiselo+ woNyana wakhe, ukuze abe lizibulo+ phakathi kwabazalwana abaninzi.+
30 Ngaphezu koko, abo abamisele kwangaphambili+ ikwangabo ababizileyo;+ yaye abo ababizileyo ikwangabo abavakalise bengamalungisa.+ Ekugqibeleni abo abavakalise bengamalungisa ikwangabo abazukisileyo.+
31 Sithini na, ke ngoko, kwezi zinto? Ukuba uThixo ungakuthi, ngubani na oya kuba nxamnye nathi?+
32 Yena lowo ungambandezanga uNyana wakhe+ kodwa wamnikela ngenxa yethu sonke,+ akayi kuthi na kaloku ngobubele asinike zonke ezinye izinto kwandawonye naye?+
33 Ngubani na oya kubeka isimangalo nxamnye nabo banyuliweyo bakaThixo?+ UThixo nguLowo ubavakalisa bengamalungisa.+
34 Ngubani na ke oya kugwebela isohlwayo? UKristu Yesu ngulowo wafayo, ewe, enyanisweni lowo wavuswayo kwabafileyo, okwisandla sasekunene+ sikaThixo, nosibongozelayo.+
35 Ngubani na oya kusahlula eluthandweni lukaKristu?+ Ngaba yimbandezelo okanye yinkxwaleko okanye yintshutshiso okanye kukulamba okanye bubuze okanye yingozi okanye likrele?+
36 Kunjengokuba kanye kubhaliwe kwathiwa: “Ngenxa yakho sibulawa imini yonke, sigqalwe njengezimvu zokuxhelwa.”+
37 Ngokwahlukileyo koko, kuzo zonke ezi zinto siphumelela soyise ngokupheleleyo+ ngaye lowo wasithandayo.
38 Kuba ndeyisekile kukuba nakufa nabomi+ nazingelosi+ narhulumente+ nazinto zilapha ngoku nazinto zizayo namandla+
39 nakuphakama nabunzulu naso nasiphi na esinye isidalwa aziyi kuba nako ukusahlula eluthandweni lukaThixo olukuye uKristu Yesu iNkosi yethu.+
Yithumele
Yithumele
Roma 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=45&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D45%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISIERRA LEONE NEGUINEA
Babefuna Ukuyibona
ABAZALWANA baseFreetown badlala ividiyo ethi, The New World Society in Action ngo-1956. Bathi:
“Saqasha eyona holo inkulu eFreetown saza sasaza izimemo eziyi-1 000. Sasizibuza ukuba bangaphi abantu abaza kuza. Kwimizuzu engamashumi amathathu ngaphambi kokuba ividiyo iqale, babeyi-25 kuphela abantu ababesele befikile. Ngaphezu kwemizuzu eyi-15 eyalandelayo, babesele beyi-100 abantu abakhoyo. Kungekudala zonke izihlalo eziyi-500 zazisele zinabantu. Abanye abayi-100 bathi abanangxaki baza kuma. Abanye abayi-500 bema phandle bengakwazi ukungena. Ngaba babeza kulinda iphinde idlalwe le vidiyo? Bathi: ‘Akho ngxaki.’ Balinda nakuba kwakusina!”
Ukutyhubela iminyaka, abantu abangaphezu kwe-80 000 eSierra Leone baye bayibukela le vidiyo kuquka nezinye.


text:
IMBONISELO (YOKUFUNDISA) JUNI 2015
Le Mboniselo inamanqaku aza kufundwa ukusuka kuJulayi 27 ukuya kuAgasti 30, 2015.
UKristu—Amandla KaThixo
Imimangaliso kaYesu ayizange iphelele ekuncedeni abantu ababephila kwaSirayeli mandulo, kodwa yabonisa nento aza kuyenzela abantu kungekudala.
Wayebathanda Abantu
Indlela uYesu awayenza ngayo imimangaliso yabonisa ntoni ngeemvakalelo zakhe?
Sinako Ukuhlala Sinyulu
IBhayibhile ithetha ngezinto ezintathu ezinokusinceda silwe neminqweno yokuziphatha kakubi.
“Kufuneka Ninyamezele”
UYehova usenzele amalungiselelo amane okusinceda sinyamezele izilingo okanye iimeko ezinzima.
Phila Ngokuhambisana Nomthandazo Ongumzekelo—Inxalenye I
Kwakutheni ukuze uYesu aqalise umthandazo wakhe ngamazwi athi “Bawo Wethu” endaweni yokuthi “Bawo Wam”?
Phila Ngokuhambisana Nomthandazo Ongumzekelo—Inxalenye II
Xa sicela uThixo ukuba asinike isonka sethu semihla ngemihla, asiceli nje ukuba anike thina kuphela ukutya.


text:
Mthatha
Mthatha (ngaphambili yaziwa ngokuba uMtata) - yeyona dolophu enkulu yeMasipala Nkosi Sabata Dalindyebo eMpuma-Koloni eMzantsi Afrika. Le dolophu inesitishi seenqwelo-moya, sasaziwa ngokuba yi K.D. Matanzima Airport ebizwa ngenkokheli eyayinguKaiser Matanzima. Idolophu yaseMthatha yenye yedolophu eyayiphantsi kwengcinezelo ngexesha locinezeleko apha eMzantsi Afrika kuba kaloku ingqangwe ziilali kunye namaplasi.
Amabhulu ayefuna ukuyiphatha ledolophu kuba kaloku yona inomhlaba omhle wokutyala futhi inamaplasi amanintsi. Enye yeedolophu ezikufutshanwe eMthatha yiMonti, eBhayi, eNgcobo kunye ne Port St Johns.
Utata u Nelson Rolihlahla Mandela wazelalwa kwenye yeelali zasemtata ebizwa ngokuba yiQunu waze wakhulela khona. Mthatha yenye yeelali enembali kakhulu kweli lomzantsi Afrika njengoko ezinye inkokheli zalapha eMzantsi Afrika ziphuma khona.


text:
Xelisa Ukholo LukaMoses
“Ngokholo uMoses, xa wayekhulile, wala ukubizwa ngokuba ungunyana wentombi kaFaro.”—HEB. 11:24.
1, 2. (a) Sisiphi isigqibo awasenzayo uMoses xa wayeneminyaka eyi-40? (Jonga umfanekiso osekuqaleni.) (b) Sasiyintoni isizathu sokuba uMoses akhethe ukuxhatshazwa kunye nabantu bakaThixo?
UMOSES wayebazi ubomi awayesethubeni lokubuphila eYiputa. Wayedla ngokuwabona amapomakazi ezindlu zezityebi zalapho. Naye wayengowasebukhosini. ‘Wayefundiswe bonke ubulumko bamaYiputa,’ mhlawumbi njengeenkwenkwezi, izibalo kunye nezinye izifundo zesayensi. (IZe. 7:22) Wayesethubeni lokufumana ubutyebi, igunya kunye namalungelo ayengenakufunyanwa nguye nawuphi na umYiputa oqhelekileyo!
2 Sekunjalo, xa wayeneminyaka eyi-40, uMoses wenza isigqibo esimel’ ukuba sayothusa intsapho yasebukhosini eyayimkhulisile. Akazange akhethe nobomi obu bomYiputa “oqhelekileyo,” kodwa wakhetha ukuhlala namakhoboka! Ngoba? Kaloku uMoses wayenokholo. (Funda amaHebhere 11:24-26.) Ngokholo, uMoses wabona ngaphaya kwezinto ezazimngqongile. Wabonisa ukholo ‘kuLowo ungabonakaliyo,’ uYehova, enethemba lokuba izithembiso zikaThixo ziza kuzaliseka.—Heb. 11:27.
3. Yiyiphi imibuzo emithathu eza kuphendulwa kweli nqaku?
3 Nathi simele sibone ngaphaya kwezinto ezisingqongileyo. Masibe ‘luhlobo olunokholo.’ (Heb. 10:38, 39) Ukuze someleze ukholo lwethu, makhe sihlolisise oko kubhalwe ngoMoses kumaHebhere 11:24-26. Njengoko sisenjenjalo, khawukhangele iimpendulo zale mibuzo: Ukholo lwamnceda njani uMoses ukuze alwe neminqweno yenyama? Xa wayegculelwa, ukholo lwamnceda njani ukuze awaxabise amalungelo anawo okukhonza uThixo? Ibe kwakutheni ukuze uMoses akhangele “ngenyameko emvuzweni”?
WALWA NEMINQWENO YENYAMA
4. Yintoni awayeyiqonda uMoses ‘ngokuziyolisa ngesono’?
4 Ukholo lwanceda uMoses waqonda ukuba ‘ukuziyolisa ngesono’ yinto nje yokwexeshana. Abanye babesenokugqiba kwelokuba, nakuba iYiputa yayingene zwabha kunqulo zithixo nolwemimoya, yayiligunya lehlabathi, babe abantu bakaYehova bengamakhoboka! Kodwa uMoses wayesazi ukuba uThixo unako ukuzijika izinto. Nangona abantu ababecingel’ izisu zabo babebonakala ngathi bayaphumelela, uMoses wayenethemba lokuba abangendawo baza kutshatyalaliswa. Ngenxa yoko, akazange ahendeke ‘kukuziyolisa ngesono okwexeshana.’
5. Yintoni eza kusinceda silwe ‘nokuziyolisa ngesono okwexeshana’?
5 Unokulwa njani nomnqweno ‘wokuziyolisa ngesono okwexeshana’? Ungaze ulibale ukuba ubumnandi besono yinto egqithayo. Yiba nokholo uze ubone ukuba “ihlabathi liyadlula nenkanuko yalo.” (1 Yoh. 2:15-17) Camngca ngekamva laboni abangaguqukiyo. Bakumhlaba “omtyibilizi . . . bafikelele esiphelweni ngento enkwantyisa ngequbuliso!” (INdu. 73:18, 19) Xa usesilingweni sokwenza isono, zibuze, ‘Ndizifunela ikamva elinjani?’
6. (a) Kwakutheni ukuze uMoses ale “ukubizwa ngokuba ungunyana wentombi kaFaro”? (b) Kutheni sinokuthi uMoses wenza isigqibo sobulumko?
6 Ukholo lukaMoses lwamnceda wakwazi ukwenza isigqibo sento awayeza kuyenza ngobomi bakhe. “Ngokholo uMoses, xa wayekhulile, wala ukubizwa ngokuba ungunyana wentombi kaFaro.” (Heb. 11:24) UMoses akazange aqiqe ngelokuba angakwazi ukuqhubeka ekhonza uThixo ngoxa eyinxalenye yentsapho yasebukhosini, aze asebenzise ubutyebi negunya lakhe ukuze ancede abazalwana bakhe abangamaSirayeli. Kunoko, uMoses wayezimisele ukuthanda uYehova ngentliziyo, umphefumlo namandla akhe onke. (Dut. 6:5) Isigqibo awasenzayo uMoses samsindisa entlungwini. Kaloku inkoliso yobuncwane baseYiputa awabuncamayo yathinjwa kwangamaSirayeli! (Eks. 12:35, 36) UFaro wahlazeka waza wabulawa. (INdu. 136:15) Kodwa yena uMoses wasinda waza wasetyenziswa nguThixo ukuba akhokele uhlanga lonke. Ngoku ubomi bakhe babunentsingiselo.
7. (a) Ngokutsho kukaMateyu 6:19-21, kutheni simele sijonge ngaphaya kwekamva lokwexeshana? (b) Balisa amava abonisa umahluko phakathi kobutyebi bokwenyama nobutyebi bokomoya.
7 Ukuba ungumkhonzi kaYehova oselula, ukholo lunokukunceda njani ukhethe into oza kuyenza ngobomi bakho? Bubulumko ukucebela ikamva. Kodwa ngaba ukholo kwizithembiso zikaThixo luza kubangela ukuba uzibekele ikamva lokwexeshana okanye elingunaphakade? (Funda uMateyu 6:19-21.) Kwafuneka izibuze loo mibuzo enye intwazana edanisayo egama linguSophie. Wayenethuba lokufundiswa aze asebenze kwiinkampani zomdaniso kulo lonke elaseUnited States. Uthi: “Kwakumnandi ukuthandwa. Ndandide ndizive ndibhetele kuneentanga zam. Kodwa ndandingonwabanga.” USophie wabukela ividiyo ethi Young People Ask—What Will I Do With My Life? Uthi: “Ndabona ukuba impumelelo nothando endilufumana ehlabathini zazindenza ndingakwazi ukunqula uYehova ngentliziyo yam yonke. Ndathandaza kakhulu. Emva koko ndayeka ukudanisa.” Uvakalelwa njani ngesigqibo awasenzayo? “Andibukhumbuli tu obo bomi ndandibuphila. Ngoku ndonwabe nyhani. Mna nomyeni wam singoovulindlela. Asingabo oosaziwayo, ibe asinazinto zininzi. Kodwa sinoYehova, izifundo zeBhayibhile kunye nezinto esisafuna ukumenzela zona uYehova. Andizisoli tu.”
8. Sisiphi isiluleko seBhayibhile esinokunceda umntu oselula akhethe into aza kuyenza ngobomi bakhe?
8 UYehova uyayazi eyona nto isifaneleyo. UMoses wathi: “Yintoni na uYehova uThixo wakho ayifunayo kuwe ngaphandle kokuba woyike uYehova uThixo wakho, uhambe ngeendlela zakhe zonke uze umthande yaye umkhonze uYehova uThixo wakho ngentliziyo yakho yonke nangomphefumlo wakho wonke; ugcine imiyalelo kaYehova nemimiselo yakhe endikuyalela ngayo namhlanje, ukuze kulunge kuwe?” (Dut. 10:12, 13) Ngoku uselula, khetha umsebenzi oza kukunceda ukwazi ukumthanda uYehova uze umkhonze “ngentliziyo yakho yonke nangomphefumlo wakho wonke.” Qiniseka ukuba olo khetho luya kubangela ukuba “kulunge kuwe.”
WAYEWAXABISA AMALUNGELO OKUKHONZA UTHIXO
9. Kutheni kusenokuba kwakunzima ngoMoses ukuba asixabise isabelo sakhe?
9 UMoses “walubalela ungcikivo lukaKristu ekuthini lububutyebi obukhulu ngakumbi kunobuncwane baseYiputa.” (Heb. 11:26) ‘WayenguKristu,’ okanye “Othanjisiweyo,” kuba nguye owayekhethwe nguYehova ukuba akhokele amaSirayeli xa ayephuma eYiputa. UMoses wayesazi ukuba lo msebenzi wawungeyondlwan’ iyanetha, ibe wawunokumzisela “ungcikivo.” Ngaphambilana, omnye umSirayeli wade wathi kuye: “Umiselwe ngubani na ukuba ube yinkosana nomgwebi phezu kwethu?” (Eks. 2:13, 14) Kamva, noMoses wabuza wathi kuYehova: “Uya kundiphulaphula njani ke yena uFaro?” (Eks. 6:12) Ukuze axhobele olo ngcikivo, uMoses waxelela uYehova izinto ezazimxhalabisa. UYehova wamnceda njani uMoses ukuze enze lo msebenzi unzima?
10. UYehova wamxhobisa njani uMoses ukuze akwazi ukuphumeza isabelo sakhe?
10 Okokuqala, uYehova wamqinisekisa ngala mazwi uMoses: “Ndiya kuba nawe.” (Eks. 3:12) Okwesibini, uYehova wamnika isibindi uMoses xa wamxelela ngenye intsingiselo yegama lakhe: “Ndinguye Lowo Ndiya Kuzingqina Ndinguye.” * (Eks. 3:14) Okwesithathu, wanika uMoses amandla angummangaliso, nto leyo eyayibonisa ukuba ngokwenene uMoses uthunywe nguThixo. (Eks. 4:2-5) Okwesine, uYehova wamnika uAron, ukuze amncedise ekuthetheni nasekuphumezeni isabelo sakhe. (Eks. 4:14-16) Xa wayesele eza kufa, uMoses wayeqinisekile ukuba uThixo uyabaxhobisa abantu bakhe ukuze baphumeze nawuphi na umsebenzi abanika wona, kangangokuba wada wathi kuYoshuwa owayeza kungena ezihlangwini zakhe: “UYehova uhamba phambi kwakho. Uya kuba nawe yena. Akayi kukulahla okanye akushiye ngokupheleleyo. Uze ungoyiki okanye unkwantye.”—Dut. 31:8.
11. Kwakutheni ukuze uMoses asixabise isabelo sakhe?
11 Exhaswa nguYehova, uMoses wayesixabisa isabelo sakhe, esijonga ‘njengobutyebi obukhulu ngakumbi kunobuncwane baseYiputa.’ Kakade ke, kwakuyintoni ukukhonza uFaro xa kuthelekiswa nokukhonza uThixo onguSomandla? Ukuba yinkosana yaseYiputa kwakuyintoni xa kuthelekiswa nokuba ‘nguKristu,’ okanye othanjisiweyo kaYehova? UMoses wavuzwa ngenxa yokuba enoxabiso. Waba nobuhlobo obusondeleyo noYehova, owamnceda waba ‘nesandla esomeleleyo’ njengoko wayekhokelela amaSirayeli kwiLizwe Lesithembiso.—Dut. 34:10-12.
12. Ngawaphi amalungelo esiwanikwe nguYehova?
12 Nathi kukho isabelo esisinikiweyo. Esebenzisa uNyana wakhe, uYehova uye wasinika umsebenzi wokushumayela, njengokuba wenjenjalo kumpostile uPawulos kunye nabanye. (Funda eyoku-1 kuTimoti 1:12-14.) Sonke sinelungelo lokushumayela iindaba ezilungileyo. (Mat. 24:14; 28:19, 20) Abanye bakwinkonzo yexesha elizeleyo. Abazalwana ababhaptiziweyo nabafanelekayo bazizicaka zolungiselelo nabadala emabandleni. Noko ke, izalamane zakho nabanye abangengomaKristu basenokungawaboneli ntweni la malungelo, mhlawumbi bade bakugculele ngenxa yokuzincama kwakho. (Mat. 10:34-37) Ukuba uyatyhafa xa bekugculela, usenokude ucinge ukuba udlale ngexesha lakho uze ungaziboni uwafanelekela la malungelo. Ukuba kwenzeke loo nto kuwe, ukholo lunokukunceda njani unyamezele?
13. UYehova usinceda njani sikwazi ukwenza izabelo asinika zona?
13 Bongoza uYehova akuxhase uze ube nokholo lokuba uza kukunceda. Mxelele izinto ezikuxhalabisayo. Kaloku nguye okuthumileyo, ibe uza kukunceda uphumelele. Njani? Kanye ngalaa ndlela wamnceda ngayo uMoses. Okokuqala, uYehova ukuqinisekisa ngala mazwi: “Ndiza kukuqinisa. Ndiza kukunceda ngokwenene. Ndiza kukubamba nkqi ngokwenene ngesandla sam sasekunene sobulungisa.” (Isa. 41:10) Okwesibini, ukunceda ukhumbule ukuba izithembiso zakhe zinokuthenjwa: “Ndikuthethile oko; yaye ndiya kukuzisa. Ndikuyilile, yaye ndiya kukwenza.” (Isa. 46:11) Okwesithathu, uYehova ukunika “amandla angaphaya koko kuqhelekileyo” ukuze ukwazi ukwenza umsebenzi wokushumayela. (2 Kor. 4:7) Okwesine, ukuze akuncede ukwazi ukunyamezela, uBawo wethu ukunika abazalwana abasehlabathini lonke ‘abanokukuthuthuzela baze bakwakhe.’ (1 Tes. 5:11) Njengokuba uYehova ekunceda wenze izabelo zakho, ukholo lwakho luza kukhula yaye uza kuyiqonda into yokuba amalungelo owafumanayo abubutyebi obungaphezu kwayo nantoni na onokuyifumana kweli hlabathi.
“WAYEKHANGELE NGENYAMEKO EMVUZWENI”
14. Yintoni eyanceda uMoses waqiniseka ukuba uza kuvuzwa?
14 UMoses “wayekhangele ngenyameko emvuzweni.” (Heb. 11:26) Nakuba kwakukho iinkcukacha awayengazazi ngekamva lakhe, uMoses wasebenzisa loo ntwana yolwazi awayenalo ukuze enze izigqibo. Njengokhokho wakhe uAbraham, uMoses wayeqinisekile ukuba uYehova unokubavusa abafileyo. (Luka 20:37, 38; Heb. 11:17-19) Indlela awayemthemba ngayo uThixo yamnceda akacinga ukuba iminyaka eyi-40 awayichitha eyimbacu neminye eyi-40 ayichithe entlango ibe yinkcitha-xesha. Nangona wayengayazi ncam indlela uThixo aza kuzizalisekisa ngayo izithembiso zakhe, ukholo lwamnceda waqiniseka ukuba uza kuvuzwa.
15, 16. (a) Kuza kusinceda njani ukuzenzela umfanekiso-ngqondweni womvuzo wethu? (b) Ziintoni okhangele phambili kuzo xa kulawula uBukumkani bukaThixo?
15 Ngaba ‘ukhangele ngenyameko emvuzweni’ wakho? NjengoMoses, asinazo zonke iinkcukacha zendlela uThixo aza kuzizalisekisa ngayo izithembiso zakhe. Ngokomzekelo, asazi ‘ukuba linini ixesha elimisiweyo’ lembandezelo enkulu. (Marko 13:32, 33) Sekunjalo, luninzi gqitha ulwazi esinalo ngeParadesi xa luthelekiswa nolukaMoses. Nakuba singenazo zonke iinkcukacha, izithembiso esinazo ngobomi phantsi koBukumkani bukaThixo zisenza ‘sikhangele ngenyameko’ kubo. Ukuzenzela umfanekiso-ngqondweni wehlabathi elitsha kuza kusinceda sibufune kuqala uBukumkani. Njani? Khawucinge ngalo mzekelo: Ngaba ubuya kuyithenga indlu ongazi nto ingako ngayo? Tu kaloku! Ngendlela efanayo, asinakudlala ngobomi bethu ngenxa yethemba elingacacanga. Ukholo lumele lusenze sibe nomfanekiso-ngqondweni wendlela obuza kuba yiyo ubomi phantsi koBukumkani.
16 Ukuze buthi thaa engqondweni yakho uBukumkani bukaThixo, ‘khangela ngenyameko’ kubomi bakho eParadesi. Ngokomzekelo, xa ufunda eBhayibhileni ngobomi babantu ababephila ngaphambi kukaYesu, cinga ngemibuzo oza kubabuza yona emva kokuvuswa kwabo. Cinga nangemibuzo abaza kukubuza yona ngobomi bakho kwimihla yokugqibela. Cinga nje ngendlela oza kuvuya ngayo xa ubona ookhokho bakho abafa kudala uze ubafundise ngoThixo nangezinto abenzele zona. Yiba nombono wendlela ekuza kuba mnandi ngayo ukufunda ngezilwanyana zasendle xa uzibukele zihleli ngoxolo. Cinga ngendlela oza kusondela ngayo kuYehova njengoko usiya ufezeka.
17. Kunokusinceda njani namhlanje ukuzenzela umfanekiso-ngqondweni womvuzo wethu?
17 Ukuzenzela umfanekiso-ngqondweni womvuzo wethu kusinceda singatyhafi, kodwa sonwabe size senze izigqibo ezibonisa ukuba sijonge kubomi obungunaphakade. UPawulos wathi kumaKristu athanjisiweyo: “Ukuba sinethemba loko singakuboniyo, sihlala sikulinde ngonyamezelo.” (Rom. 8:25) Loo mgaqo usebenza kuwo onke amaKristu anethemba lokuphila ngonaphakade. Nangona singekawufumani umvuzo wethu, ukholo lwethu lomelele kangangokuba siwulinde ngomonde ‘umvuzo.’ NjengoMoses, iminyaka esiyichithe sisebenzela uYehova asiyijongi njengenkcitha-xesha. Kunoko, sinesiqinisekiso sokuba “izinto ezibonwayo zezokwexeshana, kodwa izinto ezingabonwayo zingunaphakade.”—Funda eyesi-2 kwabaseKorinte 4:16-18.
18, 19. (a) Kutheni simele silwe nzima ukuze sihlale sinokholo? (b) Yintoni esiza kuyihlolisisa kwinqaku elilandelayo?
18 Ukholo lusinceda sibone “ubungqina obucacileyo bezinto zokwenene nangona zingabonwa.” (Heb. 11:1) Umntu wokwenyama akayiboni indlela ekuxabiseke ngayo ukukhonza uYehova. Umntu onjalo ulijonga eli lungelo ‘njengobudenge.’ (1 Kor. 2:14) Noko ke, thina sinethemba lokuphila ngonaphakade size sibone abantu bevuswa, izinto ezingabonwayo ngabantu ehlabathini. Kanye njengezithandi zobulumko zemihla kaPawulos ezazisithi ‘lipholopholo,’ abantu abaninzi bacinga ukuba ithemba esishumayela ngalo yintsom’ emini.—IZe. 17:18.
19 Ekubeni siphila phakathi kwabantu abangenalukholo, simele silwe nzima ukuze sihlale sinokholo. Bongoza uYehova “ukuze ungatyhafi elukholweni.” (Luka 22:32) Hlala ucinga ngemiphumo emibi yesono, indlela ekuxabiseke ngayo ukukhonza uYehova, nethemba onalo lokuphila ngonaphakade. Noko ke, ukholo lukaMoses lwalungaphelelanga ekumncedeni abone ezo zinto. Kwinqaku elilandelayo, siza kuhlolisisa indlela olwamnceda ngayo ukholo lwakhe wabona “Lowo ungabonakaliyo.”—Heb. 11:27.
^ isiqe. 10 Xa ethetha ngamazwi kaThixo akwiEksodus 3:14, omnye umphengululi weBhayibhile wathi: “Akukho nto inokumthintela ekwenzeni ukuthanda kwakhe . . . Eli gama [uYehova] laliza kuba yinqaba yamaSirayeli, alisebenzise ukuze ahlale ethembeni aze athuthuzeleke.”


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
47 Ngako oko uYosefu waya kumxelela uFaro, wathi:+ “Ufikile ubawo nabantakwethu nemihlambi yabo yezimvu nemihlambi yabo yeenkomo nako konke abanako, bevela ezweni lakwaKanan, yaye ngoku baphaya ezweni laseGoshen.”+
2 Kwinani liphela labantakwabo wathabatha amadoda amahlanu, wawamisa phambi koFaro.+
3 Wathi ke uFaro kubantakwabo: “Uyintoni na umsebenzi wenu?”+ Ngoko bathi kuFaro: “Abakhonzi bakho bangabalusi bezimvu,+ thina nookhokho bethu.”+
4 Emva koko bathi kuFaro: “Size kuhlala njengabaphambukeli kweli lizwe,+ kuba abakhonzi bakho abanawo amadlelo omhlambi,+ kuba indlala iqatha ezweni lakwaKanan.+ Khawuncede, ke ngoko, ubavumele abakhonzi bakho bahlale ezweni laseGoshen.”+
5 Wathi ke uFaro kuYosefu: “Uyihlo nabantakwenu beze kuwe apha.
6 Ilizwe laseYiputa liselungelweni lakho.+ Mhlalise uyihlo nabantakwenu kweyona ndawo intle yelizwe.+ Mabahlale ezweni laseGoshen.+ Yaye ukuba uyazi ukuba kukho kubo amadoda anesibindi,+ uze uwamisele abe ngabaphathi beenkomo zam.”+
7 Wandula ke uYosefu wangenisa uYakobi uyise waza wamazisa kuFaro, waza uYakobi wamsikelela uFaro.+
8 Wathi uFaro kuYakobi: “Zingaphi na iintsuku zeminyaka yobomi bakho?”
9 Ngoko uYakobi wathi kuFaro: “Iintsuku zeminyaka yokuhlala kwam njengomphambukeli zilikhulu elinamashumi amathathu eminyaka.+ Zimbalwa kwaye zizele kukubandezeleka iintsuku zeminyaka yobomi bam,+ yaye azifikanga kwiintsuku zeminyaka yobomi boobawo ngemihla yokuhlala kwabo njengabaphambukeli.”+
10 Emva koko uYakobi wamsikelela uFaro waza waphuma, wemka phambi koFaro.+
11 Ngaloo ndlela uYosefu wabahlalisa waza wabanika ilifa uyise nabantakwabo ezweni laseYiputa, kweyona ndawo intle yelizwe, ezweni laseRameses,+ kanye njengoko wayeyalele uFaro.
12 Yaye uYosefu wambonelela uyise nabantakwabo nendlu kayise iphela, ngesonka,+ ngokwenani labantwana babo.+
13 Kwaye kungekho sonka kulo lonke ilizwe, kuba indlala yayiqatha kakhulu;+ yaye ilizwe laseYiputa nelizwe lakwaKanan laphelelwa ngamandla ngenxa yendlala.+
14 Wayiqokelela ke uYosefu yonke imali eyafunyanwayo ezweni laseYiputa nasezweni lakwaKanan, yokudla okuziinkozo ababekuthenga abantu;+ waza uYosefu wayisa imali leyo endlwini kaFaro.
15 Ekuhambeni kwexesha yaphela imali ezweni laseYiputa nasezweni lakwaKanan, yaye onke amaYiputa eza kuYosefu, esithi: “Sinike isonka!+ Ungathini ukusiyeka sife phambi kwakho kuba iphelile imali?”+
16 Waza ke uYosefu wathi: “Nikelani ngemfuyo yenu yaye ndoninika isonka esikhundleni semfuyo yenu, ukuba imali iphelile.”
17 Yaye aqalisa ukuzisa imfuyo yawo kuYosefu; uYosefu waqhubeka ewanika isonka esikhundleni samahashe, nemfuyo, nomhlambi, namaesile awo,+ yaye waqhubeka ewanika isonka esikhundleni sayo yonke imfuyo yawo ngaloo nyaka.
18 Loo nyaka wafikelela ekupheleni, yaye eza kuye nangonyaka olandelayo aza athi kuye: “Asinakukufihla enkosini yam, ukuba imali nemfuyo yezilwanyana zasekhaya iphelele enkosini yam.+ Akukho nto iseleyo phambi kwenkosi yam ngaphandle kwemizimba yethu nomhlaba wethu.+
19 Yini na ukuba sife phambi kwamehlo akho,+ thina nomhlaba wethu? Sithenge thina nomhlaba wethu ngesonka,+ ukuze thina nomhlaba wethu sibe ngamakhoboka kaFaro; yaye sinike imbewu ukuze siphile, singafi, nomhlaba wethu ungaphanzi.”+
20 Ngoko uYosefu wawuthengela uFaro+ wonke umhlaba wamaYiputa, ngokuba ngamnye kumaYiputa wathengisa ngentsimi yakhe, kuba indlala yayinamandla phezu kwawo; umhlaba ke waba ngokaFaro.
21 Ke bona abantu, wabafudusela ezixekweni ukusuka kwesinye isiphelo sommandla waseYiputa ukusa kwesinye isiphelo sawo.+
22 Ngumhlaba wababingeleli kuphela angawuthenganga,+ kuba bona ababingeleli babewufumana umxhesho wabo kuFaro yaye babesidla isabelo eso babesinikwa nguFaro.+ Kungenxa yoko le nto bengathengisanga ngomhlaba wabo.+
23 Wathi ke uYosefu ebantwini: “Yabonani, namhlanje nina nomhlaba wenu ndinithengele uFaro. Nantsi ke imbewu yenu, hlwayelani umhlaba ngayo.+
24 Nothi ke kwimveliso yenu,+ ninike uFaro isihlanu sayo,+ kodwa izahlulo ezine zoba zezenu, zibe yimbewu yentsimi, nezokudliwa nini nangabasezindlwini zenu, nezokudliwa ngabantwana benu.”+
25 Ngenxa yoko bathi: “Ubulondolozile ubomi bethu.+ Ngamana singakholeka emehlweni enkosi yam, yaye soba ngamakhoboka kaFaro.”+
26 Wayenza ke uYosefu yaba ngummiselo loo nto unanamhla emhlabeni waseYiputa, ukuba isahlulo sesihlanu sibe sesikaFaro. Ngumhlaba wababingeleli kuphela njengeqela elikhethekileyo ongazange ube ngokaFaro.+
27 Wahlala uSirayeli ezweni laseYiputa, ezweni laseGoshen;+ bazinza kulo, baqhama baza banda kakhulu.+
28 Yaye uYakobi waphila iminyaka elishumi elinesixhenxe ezweni laseYiputa, yaza imihla kaYakobi, iminyaka yobomi bakhe, yaba yiminyaka elikhulu elinamashumi amane anesixhenxe.+
29 Yasondela imihla yokufa kukaSirayeli.+ Ngoko wambiza unyana wakhe uYosefu waza wathi kuye: “Ukuba, kaloku, ndikholekile emehlweni akho, nceda ubeke isandla sakho phantsi kwethanga lam,+ uze ubonakalise ububele bothando nenkoloseko kum.+ (Uze uncede, ungandingcwabeli eYiputa.)+
30 Ndimele ndilale noobawo,+ ngoko umele undithwalele ngaphandle kweYiputa uze undingcwabe engcwabeni labo.”+ Ngako oko wathi yena: “Ndiya kwenza ngokwelizwi lakho.”
31 Wandula ke wathi: “Ndifungele.” Ngoko wamfungela.+ Waza ke waqubuda uSirayeli emantla esingqengqelo.+
Yithumele
Yithumele
Genesis 47
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=47&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D47%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO
Ngaba Ukuqhankqalaza Kusisicombululo?
AmaNgqina kaYehova abapapashi bale magazini, akathathi cala kwezopolitiko. (Yohane 17:
NGODISEMBA 17, 2010, uMohamed Bouazizi wadikwa yeyokosa. Lo mfana waseTunisia owayeneminyaka eziyi-26 nowayeziphilisa ngokuthengisa esitratweni, wacatshukiswa kukungafumani msebenzi obhetele. Kwakhona, wayesazi ukuba abasemagunyeni bafuna ukunyotywa. Ngaloo ntsasa, amapolisa ohlutha amapere, iibhanana kunye nama-apile awayethengiswa ngulo mfana. Xa amapolisa ezama ukuhlutha isikali sakhe, uMohamed wala; ibe abantu abazibonelayo bathi elinye ipolisakazi lamfak’ impama.
UMohamed owayeziva ethotywe isidima yaye evutha ngumsindo, waya kumangala kwenye iofisi karhulumente, kodwa ke akwabikho mntu umphulaphulayo. Kuthiwa wema phambi kwaloo ofisi waza wakhwaza esithi, “Nicinga ukuba ndiza kuyondla njani intsapho yam?” Emva kokuzigalela ngamafutha athile, wazitshisa. Kwiiveki ezintathu emva koko, wafa.
Le nto yenziwa nguMohamed Bouazizi yaba nefuthe elikhulu, hayi kubantu baseTunisia nje kuphela kodwa nangaphaya kwemida yelo lizwe. Abaninzi bathi le nto yenziwa leli tyendyana yavus’ umnyele wombhodamo owakhokelela ekubhukuqweni korhulumente welo kunye noqhankqalazo olwanwenwela nakwamanye amazwe ama-Arabhu. Ngo-2011 iPalamente YaseYurophu yajizeka lo kaBouazizi nabanye abane ngewonga elinikwa abantu abaye baba negalelo elibonakalayo ekulweleni amalungelo abantu, nelibizwa ngokuba yiSakharov Prize for Freedom of Thought, kwaye iphephandaba laseLondon ekuthiwa yiThe Times lamjizeka ngewonga lokuba ngoyena mntu ubalaseleyo kunyaka wowama-2011.
Lo mzekelo ubonisa ukuba ukuqhankqalaza kunamandla. Kodwa yintoni oyena nobangela woqhankqalazo? Ngaba lukuphela kwesicombululo?
Kutheni Luxhaphake Kangaka Uqhankqalazo?
Uqhankqalazo oluninzi lubangelwa zezi zizathu zilandelayo:
Ukungayithandi indlela ekulawulwa ngayo. Xa urhulumente esebenza kakuhle kwaye nemeko yezoqoqosho intle, abantu abafane baqhankqalaze
—kuba bayakwazi ukucombulula iingxaki zabo ngokusemthethweni. Kwelinye icala, kuye kuqhum’ udushe xa abantu bebona ngathi iziphathi-mandla zikarhulumente zinobuqhophololo kwaye zinedolo kwindlela ezilawula ngayo.
Unobangela. Kudla ngokwenzeka into ethile eyenza abantu babone ukuba ukusong’ izandla akuzukubanceda nganto. Ngokomzekelo, ukuzibulala kukaMohamed Bouazizi kwabangela ukuba abantu baseTunisia baqhankqalaze. Emva kokuba uAnna Hazare waseIndiya ezile ukutya kuba ekhalazela ubuqhophololo, abalandeli bakhe abakwizixeko ezingama-450 bamthelela kolo qhankqalazo.
IBhayibhile yayithetha kudala into yokuba, “siphila kwihlabathi apho iingcungcu ezinegunya zibatsalisa nzima abanye.” (INtshumayeli 8:
Ukuqhankqalaza kuye kwanceda ngantoni?
Abaxhasi boqhankqalazo basenokubala ezi zinto zilandelayo:
Isiqabu kumahlwempu. Emva kokuba abahlali besixeko saseChicago, esikwiphondo laseIllinois, eUnited States, beqhankqalazele ukuhlawuliswa irente eninzi ngeminyaka yee-1930, abaphathi baloo dolophu basirhoxisa isindululo sokubagxotha kumagumbi ababehlala kuwo baza bafunela abanye babo imisebenzi. Yayikwaluqhankqalazo olwanceda iintsapho ezingama-77- 000 ezazigxothwe kwizindlu zazo eNew York ukuba zibuyiselwe emakhayeni azo.
Ingcinezelo iyapheliswa. EMerika, emva kokuqhankqalazelwa kweebhasi zesixeko saseMontgomery esikwiphondo laseAlabama ngowe-1955/1956, yaphela into yokuba abantu abamnyama bangavunyelwa ukuba bahlale ezitulweni zabamhlophe.
Ukuliwa nokwakhiwa kwezakhiwo eziyingozi. NgoDisemba 2011, amawaka-waka abantu baqhankqalazela ukwakhiwa kwesikhululo sokuphehla umbane esisebenza ngamalahle kufutshane neHong Kong kuba besithi siza kungcolisa umoya, ibe abasemagunyeni bagob’ uphondo.
Kakade ke, abantu abaqhankqalazayo abasoloko bephumelela. Ngokomzekelo, abasemagunyeni baye babohlwaye kunokuba babanike loo nto bayifunayo. Kutshanje, omnye umongameli welizwe elikuMbindi Mpuma wathi xa ethetha ngoqhankqalazo olwalukho kwelo: “Kuza kufuneka sibafundise isifundo aba baqhankqalazi,” ibe kwafa amawaka abantu kolo qhankqalazo.
Nasemva kokuba umzabalazo uzifezile iinjongo zawo, kubakho ezinye iingxaki ekuhambeni kwexesha. Indoda eyancedisa ekubhukuqweni komnye umlawuli welizwe eliseAfrika yaxelela iphephandaba iTime oku: “Inqatha lakhawuleza lanquma, kwaza kwaqala olunye udushe.”
Ngaba ikhona enye indlela ebhetele?
Abantu abaninzi abadumileyo bathi kunyanzelekile ukuba kuliwe nxamnye noorhulumente bengcinezelo. Ngokomzekelo, ngowe-1985 umfi uVáclav Havel owayengumongameli waseCzechoslovakia, nowachitha iminyaka emininzi engaphaya kwezitshixo kuba esilwela amalungelo abantu, wabhala oku: “[Umqhankqalazi] akanayo enye into anokulahlekelwa yiyo ngaphandle kobomi bakhe
Amazwi kaHavel ayebhekisa kwizinto ezihlasimlis’ umzimba njengale yenziwa nguMohamed Bouazizi kunye nabanye. Kutshanje, kwelinye lamazwe aseAsia, abantu abaninzi baye bazitshisa ngomlilo ukuze baqhankqalazele ingcinezelo yonqulo neyezopolitiko. Xa yayichaza unobangela wezi ziganeko, enye indoda yathi kwiphephancwadi iNewsweek: “Asinamipu, ibe asifuni kwenzakalisa abanye abantu. Yintoni ke esinokuyenza?”
IBhayibhile ichaza indlela obuza kuconjululwa ngayo ubuqhophololo nengcinezelo. Ithi kukho urhulumente obekwe nguThixo emazulwini, oza kushenxisa abalawuli bezopolitiko kunye nale nkqubo yezoqoqosho ebangela ukuba abantu baqhankqalaze. Xa sithetha ngoMlawuli walo rhulumente, isiprofeto seBhayibhile sithi: “Uya kumhlangula lowo ulihlwempu ukhalela uncedo, kwanalowo uxhwalekileyo nabani na ongenamncedi. Uya kuwukhulula umphefumlo wabo kwingcinezelo nakugonyamelo.”
AmaNgqina kaYehova akholelwa ukuba buBukumkani bukaThixo kuphela obuya kuzisa uxolo emhlabeni wonke. (Mateyu 6:


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
א [ʼA′leph]
1 Owu sisele sodwa,+ isixeko esasikade sinabantu abaninzi!+
Siye saba njengomhlolokazi,+ owayemkhulu phakathi kweentlanga!+
Eso sasiyinkosazana phakathi kwephondo saba sesisebenza ngokuqhutywa ngebhaxa!+
ב [Behth]
2 Silila kakhulu ebudeni bobusuku,+ neenyembezi zaso zisezidleleni zaso.+
Asinabani wokusithuthuzela phakathi kwabo bonke abo basithandayo.+
Wona kanye onke amaqabane aso aqhubene naso ngobuqhophololo.+ Aye aziintshaba zaso.+
ג [Gi′mel]
3 UYuda uye ekuthinjweni ngenxa yenkxwaleko+ nangenxa yobukhoboka obuninzi.+
Kuye kwafuneka yena ahlale phakathi kweentlanga.+ Akafumananga ndawo yokuphumla.
Bonke abo bamtshutshisayo bamfikele esekubandezelekeni.+
ד [Da′leth]
4 Iindlela zeZiyon zizilile, ngenxa yokuba akukho bani uzayo emthendelekweni.+
Onke amasango ayo aphanzile;+ ababingeleli bayo bayancwina.+
Iintombi zayo ezinyulu zisentlungwini, yaye yona inobukrakra.+
ה [Heʼ]
5 Iintshaba zayo ziye zaba yintloko.+ Abo baziintshaba zayo abaxhalele nto.+
Ngenxa yokuba uYehova uyizisele intlungu ngenxa yobuninzi bokunxhaxha kwayo,+
Abantwana bayo bahambe bengabathinjwa phambi kotshaba.+
ו [Waw]
6 Yaye buphumile entombini yaseZiyon bonke ubungangamsha bayo.+
Iinkosana zayo zibe njengamaxhama angafumani dlelo;+
Kwaye zihamba zingenamandla phambi kwabo bazisukelayo.+
ז [Za′yin]
7 IYerusalem ikhumbule ngemihla yokuxhwaleka kwayo neyabantu bayo abangenamakhaya
Zonke izinto zayo ezinqwenelekayo ezazikho ukususela kwimihla yakudala.+
Xa abantu bayo bawela ezandleni zotshaba ibe ingenamncedi,+
Iintshaba zayibona. Zahleka ngenxa yokuwa kwayo.+
ח [Chehth]
8 IYerusalem yone ngokucacileyo.+ Kungenxa yoko le nto iye yaba yinto eyenyanyekayo.+
Bonke ababeyiphatha ngembeko bayicukucezile,+ kuba babubonile ubuze bayo.+
Kanjalo iyancwina+ ize ijike.
ט [Tehth]
9 Ukungahlambuluki kwayo kusemibhinqweni yayo.+ Ayilikhumbulanga ikamva layo,+
Kwaye ihla ngendlela emangalisayo. Ayinamthuthuzeli.+
Owu Yehova, khawubone ukuxhwaleka kwam,+ kuba utshaba luzigwagwisile.+
י [Yohdh]
10 Utshaba lolulele isandla salo kuzo zonke izinto zayo ezinqwenelekayo.+
Kuba izibonile iintlanga ezingene engcweleni yayo,+
Owawuyalele ukuba zingangeni ebandleni lakho.
כ [Kaph]
11 Bonke abantu bayo bayancwina; bafuna isonka.+
Banikele izinto zabo ezinqwenelekayo ngenxa yento edliwayo, ukuze bahlaziye umphefumlo.+
Khawubone, Yehova, ukhangele, kuba ndibe njengomfazi ongenaxabiso.+
ל [La′medh]
12 Akunto na oku kuni nonke nina nidlula ngendlela? Khangelani nize nibone.+
Ikho na intlungu enjengentlungu eye yenziwa yaqatha kum,+
Athe uYehova wandibangela intlungu ngayo ngemini yokuvutha komsindo wakhe?+
מ [Mem]
13 Ekwindawo ephakamileyo uthumele umlilo emathanjeni am,+ yaye woyise ngalinye.
Uzanekele umnatha iinyawo zam.+ Undibuyisele umva.
Undenze umfazi ophanzisiweyo. Imini yonke ndiyagula.+
נ [Nun]
14 Uhleli ekuphaphele ukunxaxha kwam.+ Kubhijelene esandleni sakhe.
Zinyuke zaba sentanyeni yam.+ Amandla am akhubekile.
UYehova undinikele esandleni sabo ndingakwaziyo ukuphakama nxamnye nabo.+
ס [Sa′mekh]
15 Bonke abanamandla bam uYehova ubalahlile ngaphakathi kwam.+
Undibizele intlanganiso, ukuze abaqhekeze abafana bam.+
UYehova usixovule isixovulelo sewayini+ sentombi enyulu yakwaYuda.+
ע [ʽA′yin]
16 Ndingumfazi olilayo ngenxa yezi zinto.+ Iliso lam, iliso lam lihla amanzi.+
Kuba umthuthuzeli ukude kum, uthile wokuhlaziya umphefumlo wam.
Oonyana bam baphanzile,+ kuba utshaba luzigwagwisile.+
פ [Peʼ]
17 IZiyon izolulile izandla zayo.+ Ayinamthuthuzeli.+
UYehova unikele umyalelo ngokuphathelele uYakobi kubo bonke abo bamjikelezileyo njengeentshaba zakhe.+
IYerusalem iye yaba yinto eyenyanyekayo phakathi kwabo.+
צ [Tsa·dheh′]
18 UYehova ulilungisa,+ kuba ndivukele umlomo wakhe.+
Phulaphulani, ke, nonke zizwana, nize nibone intlungu yam.
Iintombi zam ezinyulu nabafana bam baye ekuthinjweni.+
ק [Qohph]
19 Ndibabizile abo bandithanda kakhulu.+ Bona bandikhohlisile.
Esixekweni ababingeleli bam namadoda amadala akwam abhubhile,+
Ngokuba kwakufuneka ezifunele into edliwayo ukuze ahlaziye umphefumlo wawo.+
ר [Rehsh]
20 Khawubone, Yehova, kuba ndisezingxakini ezinkulu. Amathumbu am ayabila.+
Intliziyo yam ibhukuqiwe ngaphakathi kum,+ kuba bendinemvukelo ngokupheleleyo.+
Ngaphandle ikrele lindihluthe abantwana.+ Ngaphakathi endlwini kunjengokufa.+
ש [Shin]
21 Abantu bayivile indlela endincwina ngayo njengomfazi.+ Andinamthuthuzeli.+
Zonke iintshaba zam zivile ngentlekele yam.+ Ziye zagcoba, ngenxa yokuba wena uyenzile.+
Ngokuqinisekileyo uya kuyizisa imini oyibhengezileyo,+ ukuze zibe njengam.+
ת [Taw]
22 Ngamana bonke ububi bazo bungafika phambi kwakho, uze uqhubane nazo ngokuqatha,+
Kanye njengoko uqhubene nam ngokuqatha ngenxa yokunxaxha kwam konke.+
Kuba kuninzi ukuncwina kwam,+ nentliziyo yam iyagula.+
Yithumele
Yithumele
IZililo 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=25&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D25%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AMAZWE NABANTU
Ukutyelela EPanama
MHLAWUMBI eyona nto idume ngayo iPanama ngumjelo wayo odibanisa ulwandlekazi lweAtlantiki nolwePasifiki. Ekubeni idibanisa uMntla noMzantsi Merika, singathi iPanama le ikwadibanisa nabantu. Eli lizwe lilikhaya leentlanga neenkcubeko ezahlukahlukeneyo. Abemi bakhona abaninzi bayinzalelwane yaseYurophu.
Xa oomatiloshe baseSpeyin bagaleleka ePanama ngowe-1501, bafika kuhlala izizwe zomthonyama yaye ezinye zazo zisekho nanamhla oku. Esinye sazo ngamaGuna. AmaGuna amaninzi ahlala kwiziqithi zaseSan Blas nangakunxweme lwePasifiki, kufutshane nomda owahlula iPanama kwiColombia. Apho baphila ngokuzingela, ukuloba nokulima.
Ngokwesithethe samaGuna, xa indoda itshata, kufuneka ihambe iye kuhlala nentsapho yenkosikazi yayo ize iyisebenzele. Xa umfazi wayo athe wazala intombi, bakhululekile ukuhamba baye kuzihlalela bodwa.
Kukho amabandla amaNgqina kaYehova amalunga nama-300 ePanama. Ukongezelela kwiSpanish, amaNgqina kaYehova aqhuba inkonzo ngesiCreole saseHaiti, isiGujarati, isiGuna, isiNgabere, isiNgesi, iNtetho Yezandla yasePanama, kunye nesiTshayina.


text:
Ndinokulufumana Njani Unqulo Lokwenyaniso?
Impendulo esuka eBhayibhileni
Xa izekelisa umahluko okhoyo phakathi kwabo bakunqulo lokwenyaniso nolobuxoki, iBhayibhile ithi: “Nobaqonda ngeziqhamo zabo. Abantu abahlanganisi iidiliya emeveni okanye amakhiwane enkunzaneni, andibi kunjalo?” (Mateyu 7:16) Kanye njengoko umahluko phakathi komdiliya nomthi wameva ubonakala ngeziqhamo, nomahluko phakathi konqulo lokwenyaniso nolobuxoki ubonakala ngeziqhamo, ezinjengezi zilandelayo.
Unqulo lokwenyaniso lufundisa inyaniso eseBhayibhileni kungekhona iingcinga zabantu. (Yohane 4:24; 17:17) Le nyaniso iquka imfundiso yomphefumlo nethemba lobomi obungunaphakade kumhlaba oyiparadesi. (INdumiso 37:29; Isaya 35:5, 6; Hezekile 18:4) Kwakhona, lubhenca neemfundiso zobuxoki.—Mateyu 15:9; 23:27, 28.
Unqulo lokwenyaniso lunceda abantu bamazi uThixo, lubafundisa negama lakhe elinguYehova. (INdumiso 83:18; Isaya 42:8; Yohane 17:3, 6) Alufundisi ukuba akanakuqondwa okanye akunakusondelwa kuye; kunoko lufundisa ukuba ufuna sibe ngabahlobo bakhe.—Yakobi 4:8.
Unqulo lokwenyaniso lubalaselisa ukuba uThixo usisindisa ngoYesu Kristu. (IZenzo 4:10, 12) Amalungu alo athobela imiyalelo kaYesu ibe enza konke okusemandleni ukulandela umzekelo wakhe.—Yohane 13:15; 15:14.
Unqulo lokwenyaniso luthi uBukumkani bukaThixo bukuphela kwethemba loluntu. Amalungu alo akhuthele ekuchazeleni abanye abantu ngobo Bukumkani.—Mateyu 10:7; 24:14.
Unqulo lokwenyaniso lukhuthaza ukuba abantu bathandane ngokunyanisekileyo. (Yohane 13:35) Lukhuthaza nokuba abantu abaziintlanga nabaneemvelaphi ezahlukahlukeneyo baphathane ngentlonelo. (IZenzo 10:34, 35) Ngenxa yokuba amalungu alo ethanda abanye abantu, akayi emfazweni.—Mika 4:3; 1 Yohane 3:11, 12.
Unqulo lokwenyaniso alunabantu bahlawulwayo ibe akukho malungu alo abizwa ngamagama avakala ngathi ngawezikhulu.—Mateyu 23:8-12; 1 Petros 5:2, 3.
Unqulo lokwenyaniso alubandakanyeki kwaphela kwezopolitiko. (Yohane 17:16; 18:36) Sekunjalo, amalungu alo ayamhlonela ibe ayamthobela urhulumente, nto leyo evumelana nomyalelo weBhayibhile othi: “Buyiselani izinto zikaKesare kuKesare [omela abasemagunyeni], kodwa izinto zikaThixo kuThixo.”—Marko 12:17; Roma 13:1, 2.
Unqulo lokwenyaniso yindlela yokuphila kungekhona isithethe okanye ukugqithis’ usana kunina. Amalungu alo athobela imithetho yeBhayibhile yokuziphatha kuyo yonk’ into ayenzayo. (Efese 5:3-5; 1 Yohane 3:18) Kunokuba abe ngathi avinjw’ ubumnandi, ayakuvuyela ukukhonza ‘uThixo onoyolo.’—1 Timoti 1:11.
Bambalwa kakhulu abantu abakunqulo lokwenyaniso. (Mateyu 7:13, 14) Amalungu onqulo lokwenyaniso asoloko ejongelwa phantsi, egculelwa ibe etshutshiswa ngenxa yokuba esenza ukuthanda kukaThixo.—Mateyu 5:10-12.
Unqulo lokwenyaniso asilonqulo wena ocinga ukuba lukufanele
Kuyingozi ukukhetha unqulo ujonge nje kuphela indlela olukwenza uzive ngayo. IBhayibhile yaprofeta ngexesha laxa abantu beza ‘kuziqwebela abafundisi bokubanyumbaza iindlebe.’ (2 Timoti 4:3) Kunokuba senjenjalo, iBhayibhile isikhuthaza ukuba silandele “unqulo oluhlambulukileyo nolungadyobhekanga ngokwembono kaThixo noBawo wethu,” enoba olo nqulo aluthandwa ngabantu abaninzi.—Yakobi 1:27, Yohane 15:18, 19.
Funda Okungakumbi
Zintoni Ezifunekayo Ukuze Uyazi IBhayibhile?
Nokuba injani na imvelaphi yakho, unokusazi isigidimi sikaThixo esikwiZibhalo Ezingcwele.
Isizathu Sokuba Uhlole Iicawa?
Ukuba kukho icawa oyihambayo, kufana nokungathi ukholo lwakho ulubeka ezandleni zayo.


text:
IMBONISELO (YOKUFUNDISA) NOVEMBA 2012
Eli phephancwadi licacisa igama likaYehova, injongo kunye nomthetho zibalulekile. Nesizathu sokuba amaKristu okwenyaniso emele athobeke aze axolele.
“Ndifundise Ukwenza Ukuthanda Kwakho”
Sinokumxelisa njani uDavide size sijonge izinto ngendlela kaYehova?
Intsalela Yabo Ilingene Ukuswela Kwenu
AmaKristu enkulungwane yokuqala babekela ecaleni iminikelo yabo basweleyo. Sinkukwenza njani oko?
UYesu Wasimisela Umzekelo Wokuthobeka
Yintoni esinokuyifunda kwindlela athobeke ngayo uYesu Kristu?
Hlakulela Umoya Wokuziphatha Njengomncinane
Sinokukubonisa njani ukuthobeka kwindlela esibaphatha ngayo abanye?
mibuzo Evela Kubafundi
athetha ukuthini amazwi kaYesu angesiphiwo sokungatshati?
Ukuxolela KukaYehova Kuthetha Ntoni Kuwe?
Indlela uYehova awayebaphatha ngayo aboni bamandulo isifundisa okuninzi ngokukulungela kwakhe ukuxolela.
Xolelanani Ngesisa
Funda indlela esinokukuxelisa ngayo ukukulungela kukaYehova ukuxolela.
‘Esona Sigidimi Sibalulekileyo Sakha Seviwa Ngabantu’
Ngo-1926, aBafundi beBhayibhile, igama awayebizwa ngalo amaNgqina kaYehova ngoko, babenezitishi kwizixeko ezine zaseKhanada.


text:
Ukushumayela Nokufundisa Ehlabathini Lonke
EMHLABENI WONKE
AMAZWE 240
ABAVAKALISI 8 220 105
IIYURE EZICHITHWE ENTSIMINI 1 933 473 727
IZIFUNDO ZEBHAYIBHILE 9 708 968
KWELI CANDELO
EAfrika
Ziziphi iindlela ezintsha ezisetyenziswa ngamaNgqina xa eshumayela iindaba ezilungileyo?
KuMntla NakuMzantsi Merika
Kwakutheni ukuze elinye ibhinqa liqhutyelwe isifundo ethafeni lilayite ikhandlela? Kwakutheni ukuze inkosi yamaIndiya aseMerika ekhohlakeleyo ilinde amaNgqina kaYehova? Ibe kwakutheni ukuze owayesakuba ngumtshutshisi akhale?
EAsia NakuMbindi-Mpuma
Ayikho into ethintela abavangeli boBukumkani
EYurophu
Indoda eliRoma, ibanjwa nebhinqa, bonke bacinga ngokuzibulala yaye bachukunyiswa ziindaba ezilungileyo abazivayo.
EOceania
Iitafile zeencwadi, iinqwelo zokushumayela, iwebhsayithi ijw.org/xh neevidiyo ezifundisa ngoThixo zityala imbewu yenyaniso kubantu abaninzi!


text:
Kuthetha Ukuthini Ukufundelwa IBhayibhile?
AmaNgqina kaYehova anenkqubo yokufundisa abantu iBhayibhile ephendula imibuzo emininzi enjengale:
Ngubani uThixo?
Ngaba ngokwenene uThixo undikhathelele?
Ndinokuwuphucula njani umtshato wam?
Ndinokulufumana njani ulonwabo ebomini?
Apha ngezantsi uza kufumana iimpendulo zemibuzo abantu abaqhele ukuyibuza ngenkqubo yethu yokufundisa iBhayibhile.
Siqhutywa njani esi sifundo? Sisebenzisa imixholo enjengethi “uThixo” okanye “umtshato” size sihlole iivesi zeBhayibhile ezahlukahlukeneyo ezithetha ngaloo mixholo. Xa sithelekisa ezi vesi, siye sibone ukuba ithini iBhayibhile xa iyonke ngalo mxholo, yaye sivumela iBhayibhile izitolike.
Ukuze sifumane uncedo ekufundeni iBhayibhile, siye sisebenzise incwadi ethi Yintoni Ngokwenene Efundiswa YiBhayibhile? Phakathi kwezinye izinto, le ncwadi isixelela ngokucacileyo oko kuthethwa yiBhayibhile ngoThixo, uYesu nangekamva lethu.
Yimalini ukufundelwa iBhayibhile? Ufundelwa simahla yaye iincwadi ezisetyenziswayo azibizi mali.
Isifundo sithatha ixesha elingakanani? Abantu abaninzi badla ngokubekela bucala malunga neyure veki nganye ukuze bafunde iBhayibhile nathi. Kodwa akukho xesha limiselweyo. Lixhomekeke kwimeko yakho.
Kwenzeka ntoni xa ndicele ukufundelwa iBhayibhile? Xa ucele ukufundelwa iBhayibhile, uza kutyelelwa liNgqina likaYehova ngexesha nakwindawo efunwa nguwe. Liza kuchitha imizuzu embalwa likubonisa indlela esifunda ngayo. Ukuba uyayithanda le ndlela, ungaqhubeka ufundelwa.
Xa ndivumile ukufundelwa iBhayibhile, kunyanzelekile ukuba ndibe liNgqina likaYehova? Akunjalo. AmaNgqina kaYehova ayakuthanda ukufundisa abantu iBhayibhile, kodwa asinyanzeli mntu ukuba angene kunqulo lwethu. Kunoko, ngentlonelo siye sichaze oko kuthethwa yiBhayibhile, kuba siyaqonda ukuba umntu unelungelo lokuzikhethela into aza kuyikholelwa.—1 Petros 3:15.
Funda Okungakumbi
Kutheni Ufanele Ufunde IBhayibhile?
IBhayibhile inceda abantu abaninzi emhlabeni wonke ukuba bafumane iimpendulo zemibuzo abanayo ngobomi. Ungathanda ukuba ngomnye wabo?
Yintoni Eyenziwayo Xa Kufundwa IBhayibhile?
Ehlabathini lonke, amaNgqina kaYehova anceda abantu ngokubafundisa iBhayibhile. Bukela indlela abenza ngayo.
Cela Ukufundelwa IBhayibhile
Fumana izifundo zeBhayibhile simahla ngexesha nakwindawo ekulungeleyo.


text:
IMIFANEKISO YAMANDULO
UWilliam Whiston
UWilliam Whiston wayengusosayensi, ungqongqoshe kwezezibalo, umkhokeli kwezakwalizwi, umbhali weencwadi ezininzi, nogxa omkhulu kaMhle uIsaac Newton otshotsha phambili kwezezibalo nefiziksi. Ngo-1702 lo kaWhiston wangena ezihlangwini zikaNewton esiba nguProfesa Wezibalo kwiYunivesithi yaseCambridge, eNgilani. Esi sikhundla sobuprofesa sakhe sabanjwa nangabanye oompondo zihlanjiwe kwisayensi nakwiteknoloji.
ABO bafunda iBhayibhile, bamazi uWhiston ngokuguqulela kwakhe esiNgesini imibhalo yamandulo yombhali-mbali ongumYuda uFlavius Josephus. Iincwadi zikaJosephus zatyhila ingcombolo engakumbi ngembali yamaYuda namaKristu okuqala.
OKO WAYEKUKHOLELWA UWHISTON
UWhiston wayekrelekrele yaye efunda ngezinto ezininzi, ingakumbi isayensi nonqulo. Wayekholelwa ukuba ingxelo eseBhayibhileni engendalo nendlela indalo emangalisa nelungelelene ngayo inikela ubungqina bokuba idalwe nguThixo.
Ngaphezu koko, uWhiston wayekholelwa nento yokuba isizathu sokuba iicawa zahlukane kukuba abefundisi bazo bahlohle ebantwini iimfundiso zabo ezingasuki eBhayibhileni.
Ngenxa yokuba uWhiston wayeyiqonda inyaniso yeBhayibhile, wayikhaba ngawo omane imfundiso yokuthuthunjiswa ngonaphakade esihogweni. Wayeyigqala njengempambano nenkohlakalo kunye nokutyhola uThixo. Eyona nto yamenza wanuk’ umzondo kubefundisi yaba kukugatya kwakhe imfundiso yokuba uThixo uneziqu ezithathu—uYise, uNyana, noMoya Oyingcwele. Phofu kube kusithiwa ooThixo abekho bathathu, mnye.
“WAYEKA UKUDUMA KWEZONQULO WAZA WATHIYWA”
Emva kophando awalwenzayo, uWhiston wagqiba kwelokuba imfundiso yokuba uThixo uneziqu ezithathu ayizange ifundiswe ngamaKristu okuqala, kodwa yamkelwa kamva xa kwangenelela iimfundiso zobuhedeni kubuKristu. * Oogxa bakhe bamlumkisa ngobungozi bokubhala ngeengxelo awazifumanayo, kodwa lo kaWhiston akazange ayinikele umqolo inyaniso awayifumanayo yokuba uYesu unguNyana kaThixo yaye udaliwe.
IYunivesithi yaseCambridge yayimsusa nabani na ophikisana nemfundiso yecawa yamaTshetshi, nto leyo ethetha ukuba uWhiston wayesenokususwa kwisihlalo sakhe. Noko ke, ngokungafaniyo noNewton, owayeyigqala njengamampunge imfundiso yokuba uThixo uneziqu ezithathu kodwa akayiveza, yena uWhiston akazange athule. Wabhala wenjenje: “Akukho kwanto inokundivala umlomo.”
Ngenxa yokuba engazange avume ukulalanisa, uWhiston “wayeka ukuduma waza wathiywa”
Ngo-1710 lo kaWhiston wagxothwa eCambridge. Ngenxa yokuba engazange avume ukulalanisa, “wayeka ukuduma waza wathiywa.” Nalapho akhonto yamkhathazayo. Enyanisweni, nakubeni wayetyholwa ngokuba ngumchasi, wabhala intlaninge yamaxwebhu abizwa ngokuthi Primitive Christianity Revived, awayethetha ngeemfundiso zabalandeli bakaYesu bokuqala. Kamva uWhiston waqalisa uMbutho Oxhasa Inkqubo YamaKristu Amandulo, kwikhaya lakhe eliseLondon.
Nangona waphulukana nesigxina sakhe sobuprofesa waza waphelelwa nayimali, uWhiston waqhubeka nokubhala kwakhe amaxwebhu nokufundisa abantu kwiivenkile zokutyela eLondon. Ekwiphulo lokunceda abantu baqonde indlela ubomi obabuyiyo ngexesha lamaKristu okuqala, ngo-1737 wapapasha inguqulelo yemibhalo kaJosephus. Le mibhalo ibisoloko ishicilelwa ukususela ngoko.
Umbhali uJames E. Force uthi, ngenxa yokukhalipha kukaWhiston okungazange kuthandwe, abaninzi namhlanje bamjonga “njengontloko-lukhuni.” Noko ke, abanye bayamthanda ngenxa yokuba engumphengululi weBhayibhile, umzingeli wenyaniso ngonqulo, nomntu obambelelayo kwiinkolelo zakhe.
^ isiqe. 10 IBhayibhile ithetha cacileyo ngohlobo lomntu anguye uThixo. Ukuze ufumane ulwazi olungakumbi, yiya kwiWebhsayithi yethu i-jw.org/xh. Jonga phantsi komxholo othi: IIMFUNDISO ZEBHAYIBHILE > IMIBUZO YEBHAYIBHILE IYAPHENDULWA.
Funda Okungakumbi
Ngaba Ufanele Ukholelwe KuThixo Oziqu Zithathu?
Ngaba icawa yakho ifundisa ukuba uThixo Uneziqu Ezithathu? Ngaba ulandela iSivumo Sokholo saseNicaea?


text:
ULUTSHA LUYABUZA
Ngaba Kubalulekile Ukuba Nembeko?
‘Abantu abandivuleli mna umnyango; kutheni mna ndifanele ndibavulele?’
‘Ngaba azikho izinto ezibaluleke ngakumbi endinokuzikhathaza ngazo kunokuthi “ndiyacela,” “enkosi” nokuthi “uxolo”?’
‘Akuyomfuneko ukuba ndibe nembeko kubantwana basekhaya. Siyintsapho nje.’
Ngaba amanye kula mabinzana angasentla sikhe siwathethe? Ukuba kunjalo, sakuphoswa ziingenelo zokuba nembeko.
Ofanele ukwazi ngokuba nembeko
Ukuba nembeko kunokuphucula ezi nkalo zintathu zilandelayo ebomini bakho:
Indlela owaziwa ngayo. Indlela obaphatha ngayo abanye abantu ithetha okuthile ngawe. Ukuba unembeko, abantu baza kukujonga njengomntu oqolileyo nabanokuthembela kuye ibe nabo baza kukuphatha ngendlela efanayo. Noko ke, ukuba ukrwada abantu baza kugqiba ngelokuba uyazithanda ibe ngenxa yoko usenokungawufumani umsebenzi, uphoswe nazezinye izinto. Njengoko iBhayibhile isitsho, “umntu okhohlakeleyo uyizisela ishwangusha inyama yakhe.”—IMizekeliso 11:17.
Abahlobo bakho. IBhayibhile ithi: “Yambathani uthando, kuba lungumxokelelwane ogqibeleleyo womanyano.” (Kolose 3:14) Oku kubaluleke nangakumbi kubahlobo. Abantu bayatsaleleka kubantu abanembeko nababaphatha kakuhle. Phofu ke, ngubani obengathanda ukuba phakathi kwabantu abakrwada?
Indlela abantu abakuphatha ngayo. Ibhinqa eliselula elinguJennifer lithi: “Ukuba usoloko unobubele, ekuhambeni kwexesha nabantu abakrwada bayanyibilika.” Kakade ke, ukuba ukrwada nabantu baza kuba krwada. IBhayibhile ithi: “Nomlinganiselo enilinganisela ngawo, baya kunilinganisela kwangawo nani.”—Mateyu 7:2.
Inyaniso yile: Suku ngalunye sidibana nabantu. Le ndlela ubaphatha ngayo abantu yile ndlela baza kukuphatha ngayo nabo. Singatsho nje sithi, kubalulekile ukuba nembeko!
Indlela onokuphucula ngayo
Zihlole ubone enoba unayo na imbeko. Zibuze le mibuzo: ‘Ngaba ndiyabahlonela abantu abadala? Nditsho kangaphi ukuthi “ndiyacela,” “enkosi” okanye “uxolo”? Ngaba ndibaphazamisa besathetha abanye—mhlawumbi ngokufunda okanye ngokuphendula ii-sms? Ngaba abazali nabantwana basekhaya ndiyabahlonela, okanye ndibaphatha nanjani na kuba “beyintsapho”?’
IBhayibhile ithi: “Ekuboniseni imbeko omnye komnye khokelani.”—Roma 12:10.
Zibekele usukelo. Bhala phantsi iinkalo ezintathu onokuphucula kuzo. Ngokomzekelo, uAllison ona-15 uthi kufuneka afunde “ukuphulaphula kunokuba asoloko ethetha.” UDavid ona-19 uthi kufuneka ayeke ukuthumela imiyalezo ngoxa ekunye nentsapho yakowabo okanye abahlobo. Uthi: “Kukungabi nambeko ukwenza loo nto. Xa ndisenza loo nto ndithi kubo kubhetele ndithethe nomnye umntu kunokuba ndithethe nabo.” UEdward ona-17 uthi kufuneka ayeke ukuphazamisa abantu besathetha. UJennifer ebekukhe kwathethwa ngaye uthi uza kuphucula indlela abaphatha ngayo abantu abakhulileyo. Uthi: “Ndidla ngokubabulisa ndingxamile ndize emva koko ndiye kwiintanga zam. Kodwa ngoku ndizinika ithuba lokubazi. Loo nto iye yandinceda ndaphucula kakhulu ekuboniseni imbeko.”
IBhayibhile ithi: “Ninyamekela, kungekuphela nje izilangazelelo zobuqu, kodwa kwanezilangazelelo zabanye.”—Filipi 2:4.
Zihlole ukuba uqhuba njani. Kangangenyanga, hlola indlela ozenza ngayo izinto kule nkalo ufuna ukuyiphucula. Ekupheleni kwenyanga, zibuze: ‘Ukuba nembeko kwam kuye kwandinceda njani ndangumntu ongcono? Kufuneka ndiphucule phi?’ Zibekele usukelo olutsha.
IBhayibhile ithi: “Kanye njengoko nifuna abantu benze kuni, yenzani ngendlela efanayo kubo.”—Luka 6:31.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
15 Ngonyaka weshumi elinesibhozo kaKumkani uYerobhoham+ unyana kaNebhati,+ uAbhiyam waba ngukumkani wakwaYuda.+
2 Walawula iminyaka emithathu eYerusalem; yaye igama likanina lalinguMahaka+ umzukulwana ka-Abhisalom.+
3 Waqhubeka ehamba kuzo zonke izono zikayise awazenzayo ngaphambi kwakhe; yaye intliziyo yakhe yayingaphelelanga+ kuYehova uThixo wakhe, njengentliziyo kaDavide ukhokho wakhe.+
4 Kuba, ngenxa kaDavide,+ uYehova uThixo wakhe wamnika isibane+ eYerusalem ngokuvelisa unyana wakhe emva kwakhe nokugcina iYerusalem ikho,+
5 ngenxa yokuba uDavide wenza okulungileyo emehlweni kaYehova, kwaye akazange aphambuke kuyo nantoni na awayemyalele yona yonke imihla yobomi bakhe,+ ngaphandle kombandela kaUriya umHiti.+
6 Kwabakho imfazwe phakathi kukaRehobhoham noYerobhoham yonke imihla yobomi bakhe.+
7 Ke eminye imicimbi ka-Abhiyam nako konke awakwenzayo, akubhalwanga na kwincwadi+ yemicimbi yemihla yookumkani bakwaYuda? Kwabakho nemfazwe phakathi kuka-Abhiyam noYerobhoham.+
8 Ekugqibeleni uAbhiyam walala kookhokho bakhe yaye wangcwatywa kwisiXeko sikaDavide;+ waza uAsa+ unyana wakhe walawula esikhundleni sakhe.
9 Ngonyaka wamashumi amabini kaYerobhoham ukumkani wakwaSirayeli, uAsa walawula njengokumkani wakwaYuda.
10 Yaye walawula iminyaka engamashumi amane ananye eYerusalem; yaye igama likaninakhulu lalinguMahaka+ umzukulwana ka-Abhishalom.+
11 UAsa wenza okulungileyo emehlweni kaYehova, njengoDavide ukhokho wakhe.+
12 Ngako oko wawasusa onke amahenyu asetempileni elizweni+ waza washenxisa zonke izithixo ezinezothe+ ezazenziwe ngookhokho bakhe.+
13 KwanoMahaka+ uninakhulu, wamshenxisa ekubeni linenekazi,+ ngenxa yokuba wenza isithixo esilisikizi kwisibonda esingcwele; emva koko uAsa wasigawula eso sithixo+ sakhe silisikizi waza wasitshisa+ kwintlambo yaseKidron.+
14 Yaye akazange azishenxise+ iindawo eziphakamileyo.+ Noko ke, intliziyo ka-Asa yayiphelele kuYehova yonke imihla yakhe.+
15 Yaye wazizisa endlwini kaYehova izinto ezazenziwe ngcwele nguyise nezinto awayezenze ngcwele ngokwakhe, isilivere negolide nempahla.+
16 Kwabakho imfazwe phakathi kuka-Asa noBhahasha+ ukumkani wakwaSirayeli yonke imihla yabo.
17 Ngoko uBhahasha ukumkani wakwaSirayeli wenyuka nxamnye noYuda waza wakha iRama,+ ukuze angavumeli namnye ukuba aphume okanye angene kuAsa ukumkani wakwaYuda.+
18 Waza uAsa wathabatha yonke isilivere negolide eyayisele kubuncwane bendlu kaYehova nobuncwane bendlu kakumkani, wayinikela ezandleni zabakhonzi bakhe; yaye uKumkani uAsa wabathumela kuBhen-hadadi+ unyana kaTabhrimon unyana kaHeziyon, ukumkani waseSiriya,+ owayehlala eDamasko,+ esithi:
19 “Kukho umnqophiso phakathi kwam nawe, phakathi kobawo noyihlo. Yabona ndikuthumelela isipho+ sesilivere negolide. Yiza, uzokwaphula umnqophiso noBhahasha ukumkani wakwaSirayeli, ukuze emke kum.”+
20 Ngako oko uBhen-hadadi wamphulaphula uKumkani uAsa waza wathumela iintloko zomkhosi wakhe wamajoni nxamnye nezixeko zakwaSirayeli, waxabela i-Iyon+ neDan+ neAbheli-bhete-mahaka+ neKinereti, ukuya kufikelela kulo lonke ilizwe lakwaNafetali.+
21 Kwathi kamsinya nje akukuva oko uBhahasha, wayeka ngoko nangoko ukwakha iRama+ waza waqhubeka ehlala eTirtsa.+
22 UKumkani uAsa wabiza wonke uYuda+—kwakungekho namnye ukhululekileyo—yaye wathwala amatye namaplanga aseRama, awayesakha ngawo uBhahasha; waza uKumkani uAsa wakha ngawo iGebha+ yakwaBhenjamin, neMizpa.+
23 Yonke ke imicimbi ka-Asa nawo onke amandla akhe nako konke awakwenzayo nezixeko awazakhayo, azibhalwanga na encwadini+ yemicimbi yemihla yookumkani bakwaYuda? Wathi ke akuba mdala+ waba nesifo seenyawo.+
24 Ekugqibeleni uAsa walala kookhokho bakhe+ waza wangcwatywa nookhokho bakhe kwisiXeko sikaDavide ukhokho wakhe;+ waza uYehoshafati+ unyana wakhe walawula esikhundleni sakhe.
25 Ke yena uNadabhi+ unyana kaYerobhoham, waba ngukumkani kwaSirayeli ngonyaka wesibini ka-Asa ukumkani wakwaYuda; yaye waqhubeka elawula kwaSirayeli iminyaka emibini.
26 Yaye waqhubeka esenza okubi+ emehlweni kaYehova ehamba endleleni kayise+ nasesonweni sakhe awamonisa ngaso uSirayeli.+
27 UBhahasha+ unyana ka-Ahiya wendlu kaIsakare wamenzela iyelenqe; waza uBhahasha wamxabela eGibheton,+ eyayiyeyamaFilisti, ngoxa uNadabhi nawo onke amaSirayeli babengqinge iGibheton.
28 Ngoko uBhahasha wambulala ngonyaka wesithathu ka-Asa ukumkani wakwaYuda, walawula esikhundleni sakhe.+
29 Yaye kwathi kamsinya nje akuba ngukumkani, wayixabela yonke indlu kaYerobhoham. Akazange ashiye nabani na ephefumla kwaYerobhoham de wababhubhisa, ngokwelizwi likaYehova awalithethayo ngomkhonzi wakhe uAhiya umShilo,+
30 ngenxa yezono zikaYerobhoham awona ngazo+ nawamonisa ngazo uSirayeli nangezinto ezicaphukisayo awacaphukisa ngazo uYehova uTHIXO kaSirayeli.+
31 Yonke ke imicimbi kaNadabhi nako konke awakwenzayo, akubhalwanga na encwadini+ yemicimbi yemihla yookumkani bakwaSirayeli?
32 Yaye kwabakho imfazwe phakathi kuka-Asa noBhahasha ukumkani wakwaSirayeli yonke imihla yabo.+
33 Ngonyaka wesithathu ka-Asa ukumkani wakwaYuda, uBhahasha unyana ka-Ahiya waba ngukumkani phezu koSirayeli wonke eTirtsa iminyaka engamashumi amabini anesine.+
34 Yaye waqhubeka esenza okubi emehlweni kaYehova,+ waqhubeka ehamba endleleni kaYerobhoham+ nasesonweni sakhe awamonisa ngaso uSirayeli.+
Yithumele
Yithumele
1 Kumkani 15
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=15&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D15%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 4: Okwabalahlekanisa Nekhaya Labo
BONA okwenzekayo ngoku. UAdam noEva bayagxothwa emyezweni omhle wase-Eden. Ngaba uyasazi isizathu?
Kungenxa yokuba benza into embi kunene. Yaye ke uYehova uyabohlwaya. Ngaba uyayazi into embi eyenziwa nguAdam noEva?
Benza into uThixo awayebaxelele ukuba bangayenzi. UThixo wathi bangadla emithini yomyezo. Kodwa uThixo wathi ze bangadli komnye umthi, kungenjalo baya kufa. Lo mthi wazigcinela wona. Yaye siyazi ukuba kuphosakele ukuthabatha into yomnye, akunjalo na? Kwenzeka ntoni?
Kwathi ngenye imini uEva eyedwa emyezweni, inyoka yathetha naye. Khawucinge ngaloo nto! Yathi uEva makatye kwisiqhamo somthi awayethe uThixo ze bangadli kuwo. Xa uYehova wenza iinyoka akazange azenze zikwazi ukuthetha. Ngoko le nto ithetha ukuba mntu wumbi wayethetha ngenyoka. Wayengubani?
YayingengoAdam. Ngoko kumele ukuba yayingomnye wabantu uYehova awayebenze kwakudala ngaphambi kokwenza umhlaba. Abo bantu ziingelosi, yaye asinakuzibona. Yona le ngelosi yaba nekratshi gqitha. Yayifuna ukuba ngumlawuli njengoThixo. Yayifuna abantu bathobele yona kunoYehova. Yile ngelosi eyenza inyoka yathetha.
Le ngelosi yakwazi ukumkhohlisa uEva. Xa yamxelelayo ukuba woba njengoThixo ukuba usityile isiqhamo, wakholwa. Ngoko watya, waza watya noAdam. UAdam noEva abazange bamthobele uThixo, ngoko balahlekelwa likhaya labo elingumyezo omhle.
Kodwa ngamhla uthile uThixo uza kwenza ukuba umhlaba wonke wenziwe mhle njengomyezo wase-Eden. Kamva siza kufunda indlela nawe ongaba nesabelo ngayo ekuwenzeni ube njalo. Kodwa ngoku, makhe sifumanise okwehlela uAdam noEva.
Genesis 2:16,17; 3:1-13, 24; ISityhilelo 12:9.
Imibuzo
- Kulo mfanekiso, kwenzeka ntoni kuAdam noEva?
- Kwakutheni ukuze bohlwaywe nguYehova?
- Inyoka yamxelela ntoni uEva?
- Ngubani owabangela ukuba inyoka ithethe noEva?
- Kwakutheni ukuze uAdam noEva baphulukane nekhaya eliyiParadesi?
Imibuzo eyongezelelekileyo
- Funda iGenesis 2:16, 17 nesesi-3:1-13, 24.
Umbuzo owabuzwa yinyoka kuEva wambek’ ibala njani uYehova? (Gen. 3:1-5; 1 Yoh. 5:3)
Sisiphi isilumkiso esisifumanayo kumzekelo kaEva? (Fil. 4:8; Yak. 1:14, 15; 1 Yoh. 2:16)
UAdam noEva basilela njani ukwamkela imbopheleleko yezenzo zabo? (Gen. 3:12, 13)
Iikherubhi ezazikwimpuma yomyezo wase-Eden zaluphakamisa njani ulongamo lukaYehova? (Gen. 3:24)
- Funda iSityhilelo 12:9.
USathana uye waphumelela kangakanani ekwenzeni abantu ukuba bamvukele uThixo? (1 Yoh. 5:19)


text:
Tshintsha iisetingi zokungenela ukuthenga kwiVenkile yeWindows
Ivenkile yeWindows ifuna iphaswedi yakho rhoqo xa ufuna ukuthenga okuthile. Ukuze wenze lula ukuthenga uze utsibe inyathelo lephaswedi:
Yiya kusetyenziso lweVenkile uze ukhethe umfanekiso wakho wokusayina ungene kufutshane nebhokisi yokhangelo.
Yiya kokuthi Iisetingi > Ukusayina ungene kwintengo > Bonisa amava am entengo.
Cofa iswitshi Ilayite.
Oku kuza kukuvumela uthenge kwiVenkile ngaphandle kokungenisa iphaswedi.
Ezinye izixhobo zakho aziyi kuchatshazelwa de utshintshe isetingi kuso ngasinye.
Le setingi isebenza kwiintengo ezikusetyenziso.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
10 Wandula ke uSamuweli wathabatha iselwa+ leoli wayigalela entlokweni yakhe, wamanga+ waza wathi: “UYehova akakuthambisanga na ukuba ube yinkokeli+ phezu kwelifa lakhe?+
2 Ekumkeni kwakho kum namhlanje ngokuqinisekileyo uya kufumana amadoda amabini kufuphi nengcwaba likaRakeli+ kummandla wakwaBhenjamin eZelza, yaye ngokuqinisekileyo aya kuthi kuwe, ‘Iimazi zamaesile+ obuye kuzifuna zifunyenwe, kodwa ke uyihlo uwuyekile umbandela weemazi zamaesile yaye uxhalele nina, esithi: “Ndiya kwenza ntoni na ngonyana wam?”’+
3 Uze udlulele phambili ukusuka apho uhlabele mgama uye kufikelela kumthi omkhulu weTabhore, yaye apho umele uqubisane namadoda amathathu esenyuka esiya kuTHIXO oyinyaniso eBheteli,+ enye ithwele amatakane amathathu+ nenye ethwele izonka+ ezibusazinge ezithathu nenye ethwele ingqayi enkulu yewayini.+
4 Kwaye ngokuqinisekileyo aya kubuza ngentlalo-ntle yakho+ aze akunike izonka ezibini, yaye wena umele uzamkele ezandleni zawo.
5 Emva koko ke uya kufika endulini kaTHIXO oyinyaniso,+ apho kukho inkampu yomkhosi+ wamaFilisti. Kothi ke ekufikeni kwakho esixekweni, uhlangane neqela labaprofeti+ besihla bevela kwindawo ephakamileyo,+ yaye phambi kwabo ngumrhubhe+ nentambula+ nembande+ nohadi,+ ngoxa bethetha njengabaprofeti.
6 Ngokuqinisekileyo umoya+ kaYehova uya kusebenza kuwe, yaye ngokuqinisekileyo uya kuthetha njengomprofeti+ kunye nabo uze utshintshe ube ngomnye umntu.
7 Kumele kuthi ke xa le miqondiso+ ifika kuwe, wena wenze oko kusemandleni akho,+ ngenxa yokuba uTHIXO oyinyaniso unawe.+
8 Umele uhle phambi kwam uye eGiligali;+ yaye, khangela! ndiyehla ndiza kuwe ukuza kunikela imibingelelo etshiswayo, ukwenza imibingelelo yobudlelane.+ Ufanele ulinde imihla esixhenxe+ de kube kukuza kwam kuwe, kwaye ngokuqinisekileyo ndiya kukwazisa oko ufanele ukwenze.”
9 Kwathi ke kamsinya nje akujika igxalaba lakhe ukuba emke kuSamuweli, uThixo wayitshintsha intliziyo yakhe yaba yenye;+ nayo yonke le miqondiso+ yaba yinyaniso ngaloo mini.
10 Ngoko bahamba apho baya endulini, yaye wahlangatyezwa liqela labaprofeti; kwaoko umoya kaThixo wasebenza kuye,+ waza waqalisa ukuthetha njengomprofeti+ phakathi kwabo.
11 Kwathi ke bakumbona bonke abo babemazi ngaphambili, khangela! wayeprofeta kunye nabaprofeti. Ngenxa yoko abantu bathi omnye komnye: “Kwenzeke ntoni na kunyana kaKishe? Uphakathi kwabaprofeti noSawule na?”+
12 Wandula ke waphendula umntu walapho waza wathi: “Kodwa ngubani uyise?” Kungenxa yoko le nto kukho intetho engumzekeliso+ ethi: “Uphakathi kwabaprofeti noSawule na?”
13 Ekugqibeleni wagqiba ukuthetha njengomprofeti waza weza endaweni ephakamileyo.
14 Kamva uyisekazi kaSawule wathi kuye nakumlindi wakhe: “Beniye phi na?” Wathi ke yena: “Besiye kufuna iimazi zamaesile,+ yaye siye saqhubeka sihamba ukuze sibone, kodwa bezingekho apho. Ngoko safika nakuSamuweli.”
15 Wathi ke uyisekazi kaSawule: “Ncedani, khanindixelele, Utheni na uSamuweli kuni?”
16 USawule wathi kuyisekazi: “Usixelele engaphazami ukuba iimazi zamaesile zifunyenwe.” Umbandela wobukumkani awayethethe ngawo uSamuweli, akazange amxelele.+
17 Yaye uSamuweli wababizela ndawonye abantu kuYehova eMizpa+
18 waza wathi koonyana bakaSirayeli: “Utsho uYehova uTHIXO kaSirayeli ukuthi,+ ‘Ndim owanyusa uSirayeli ndimkhupha eYiputa nowanihlangulayo esandleni seYiputa+ nasesandleni sazo zonke izikumkani ezazinicinezela.+
19 Kodwa nina—namhlanje nimgatyile uThixo wenu+ owayengumsindisi wenu kubo bonke ububi benu nokubandezeleka kwenu, naza naqhubeka nathi: “Hayi, kodwa ufanele ubeke ukumkani phezu kwethu.” Ke kaloku zimiseni phambi koYehova ngokwezizwe zenu+ nangokwamawaka enu.’”
20 Ngako oko uSamuweli wazisondeza zonke izizwe zakwaSirayeli,+ kwaza kwakhethwa isizwe sakwaBhenjamin.+
21 Wandula ke wasondeza isizwe sakwaBhenjamin ngokweentsapho zaso, kwaza kwakhethwa intsapho yamaMatri.+ Ekugqibeleni kwakhethwa uSawule unyana kaKishe.+ Bamfuna, yena akafumaneka.
22 Ngenxa yoko ngokubhekele phaya babuza+ kuYehova: “Uselefikile na apha umntu lowo?” Wathi ke uYehova: “Nankuya, uzifihle+ phakathi kwempahla.”
23 Ngoko baya bebaleka baza bamthabatha apho. Wathi akuma phakathi kwabantu, waba mde ngakumbi kunabo bonke abanye abantu ukususela emagxeni akhe kuse phezulu.+
24 Wandula ke uSamuweli wathi kubo bonke abantu: “Nimbonile na lowo uYehova amnyulileyo,+ ukuba akukho namnye unjengaye phakathi kwabantu bonke?” Baza bonke abantu baqala ukukhwaza bathi: “Phila ngonaphakade kumkani!”+
25 NoSamuweli ke wathetha ebantwini ngemfanelo eselungelweni lobukumkani+ waza wayibhala encwadini wayibeka phambi koYehova. Wandula ke uSamuweli wabandulula bonke abantu, elowo waya endlwini yakhe.
26 Yena ke uSawule, waya kowabo eGibheya,+ yaye amadoda angamakroti antliziyo zawo zachukunyiswayo nguThixo ahamba naye.+
27 Ke wona amadoda angamatshivela,+ athi: “Uya kusisindisa njani na lo?”+ Ngako oko amdelela,+ aza akamzisela nantoni na esisipho.+ Kodwa yena waqhubeka ethe cwaka.+
Yithumele
Yithumele
1 Samuweli 10
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=9&Chapter=10&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D9%26Chapter%3D10%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg